Προσωρινό κείμενο
ΑΠΟΦΑΣΗ ΤΟΥ ΓΕΝΙΚΟΥ ΔΙΚΑΣΤΗΡΙΟΥ (ένατο πενταμελές τμήμα)
της 29ης Οκτωβρίου 2025 (*)
« Γεωργία – Στρατηγικό σχέδιο για την ΚΓΠ – Κανονισμός (ΕΕ) 2021/2115 – Κανόνες για τη στήριξη των στρατηγικών σχεδίων που καταρτίζονται από τα κράτη μέλη στο πλαίσιο της ΚΓΠ – Έγκριση από την Επιτροπή – Απόρριψη αιτήσεως εσωτερικής επανεξέτασης – Άρθρο 10, παράγραφος 1, του κανονισμού (ΕΚ) 1367/2006 – Άρθρο 13 του κανονισμού 2021/2115 – Νομικό σφάλμα – Πρόδηλο σφάλμα εκτιμήσεως »
Στην υπόθεση T‑399/23,
ClientEarth, με έδρα την Ixelles (Βέλγιο),
Collectif Nourrir,
με
έδρα
το Montreuil (Γαλλία),
εκπροσωπούμενες από τους C. Baldon και N. Braoudakis, δικηγόρους,
προσφεύγουσες,
κατά
Ευρωπαϊκής Επιτροπής, εκπροσωπούμενης από την A.‑C. Becker, τον G. Gattinara, τον F. Le Bot και την C. Perrin,
καθής,
υποστηριζόμενης από
τη Γαλλική Δημοκρατία, εκπροσωπούμενη από τον B. Fodda, την B. Travard, τον M. de Lisi, την P. Chansou και τη F. du Couëdic,
παρεμβαίνουσα,
ΤΟ ΓΕΝΙΚΟ ΔΙΚΑΣΤΗΡΙΟ (ένατο πενταμελές τμήμα),
συγκείμενο, κατά τις διασκέψεις, από τους L. Truchot, πρόεδρο, H. Kanninen, M. Sampol Pucurull (εισηγητή), T. Perišin και R. Meyer, δικαστές,
γραμματέας: P. Cullen, διοικητικός υπάλληλος,
έχοντας υπόψη την έγγραφη διαδικασία,
κατόπιν της επ’ ακροατηρίου συζητήσεως της 13ης Δεκεμβρίου 2024,
εκδίδει την ακόλουθη
Απόφαση (1)
1        Με την προσφυγή που άσκησαν δυνάμει του άρθρου 263 ΣΛΕΕ, οι προσφεύγουσες, ClientEarth και Collectif Nourrir, ζητούν την ακύρωση της απόφασης της Ευρωπαϊκής Επιτροπής, της 5ης Μαΐου 2023 (στο εξής: προσβαλλόμενη απόφαση), με την οποία απορρίφθηκε η αίτησή τους για εσωτερική επανεξέταση της εκτελεστικής απόφασης C(2022) 6012 final της Επιτροπής, της 31ης Αυγούστου 2022, σχετικά με την έγκριση του στρατηγικού σχεδίου της Γαλλίας για την ΚΓΠ 2023‑2027 με σκοπό τη λήψη στήριξης από την Ένωση χρηματοδοτούμενης από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης (στο εξής: απόφαση έγκρισης).
I.      Ιστορικό της διαφοράς
2        Οι προσφεύγουσες είναι, αφενός, η ClientEarth, μη κερδοσκοπική ένωση βελγικού δικαίου η οποία προωθεί την προστασία του περιβάλλοντος, και, αφετέρου, η Collectif Nourrir, μη κερδοσκοπική ένωση γαλλικού δικαίου η οποία έχει ως σκοπό την προστασία του περιβάλλοντος, τη διευκόλυνση της επικοινωνίας μεταξύ περιβαλλοντικών ενώσεων και οργανώσεων, καθώς και την προώθηση οικολογικών γεωργικών πολιτικών.
3        Στις 22 Δεκεμβρίου 2021 η Γαλλική Δημοκρατία υπέβαλε στην Επιτροπή, δυνάμει του άρθρου 118, παράγραφος 1, του κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ 2021, L 435, σ. 1), πρόταση στρατηγικού σχεδίου για την κοινή γεωργική πολιτική (ΚΓΠ) (στο εξής: ΣΣΚΓΠ) για την περίοδο 2023‑2027.
4        Στις 31 Μαρτίου 2022 η Επιτροπή, σύμφωνα με το άρθρο 118, παράγραφος 2, του κανονισμού 2021/2115, αφού αξιολόγησε την πρόταση ΣΣΚΓΠ που υπέβαλε η Γαλλική Δημοκρατία (στο εξής: γαλλικό ΣΣΚΓΠ), διατύπωσε παρατηρήσεις και ζήτησε συμπληρωματικές πληροφορίες.
5        Στις 22 Απριλίου 2022 η Γαλλική Δημοκρατία απέστειλε στην Επιτροπή επιστολή, διατυπώνοντας σχόλια επί των παρατηρήσεων που υποβλήθηκαν με την επιστολή της 31ης Μαρτίου 2022 η οποία μνημονεύεται στη σκέψη 4 ανωτέρω.
6        Στις 4 Αυγούστου 2022
η Γαλλική Δημοκρατία, σε συνέχεια των παρατηρήσεων της Επιτροπής, της κοινοποίησε πληροφορίες και υπέβαλε αναθεωρημένη έκδοση της πρότασής της για ΣΣΚΓΠ.
7        Στις 31 Αυγούστου 2022 η Επιτροπή εξέδωσε την απόφαση έγκρισης δυνάμει του άρθρου 118, παράγραφος 4, του κανονισμού 2021/2115.
8        Με έγγραφο της 3ης Νοεμβρίου 2022, οι προσφεύγουσες ζήτησαν από την Επιτροπή να προβεί σε εσωτερική επανεξέταση της απόφασης έγκρισης (στο εξής: αίτηση εσωτερικής επανεξέτασης), δυνάμει του άρθρου 10, παράγραφος 1, του κανονισμού (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Ένωσης των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ 2006, L 264, σ. 13) (στο εξής: κανονισμός Aarhus), όπως τροποποιήθηκε με τον κανονισμό (ΕΕ) 2021/1767 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2021 (ΕΕ 2021, L 356, σ. 1 και διορθωτικό ΕΕ 2023, L 90031, σ. 1). Θεώρησαν ότι η Επιτροπή υπερέβη τα όρια της αρμοδιότητάς της, καθόσον ενέκρινε το γαλλικό ΣΣΚΓΠ, μολονότι τούτο δεν ήταν συμβατό με τις βασικές απαιτήσεις του κανονισμού 2021/2115. Επικουρικώς, οι προσφεύγουσες υποστήριξαν ότι η Επιτροπή είχε υποπέσει σε πλείονα πρόδηλα σφάλματα εκτιμήσεως, ιδίως διότι το γαλλικό ΣΣΚΓΠ δεν ήταν ικανό να συμβάλει αποτελεσματικά στην επίτευξη των ειδικών στόχων του άρθρου 6, παράγραφος 1, στοιχεία δʹ έως στʹ, του κανονισμού 2021/2115, ήτοι στον μετριασμό της κλιματικής αλλαγής, στην προστασία των φυσικών πόρων μέσω της μείωσης της χημικής εξάρτησης, καθώς και στην ανάσχεση και αντιστροφή της απώλειας βιοποικιλότητας (στο εξής: ειδικοί περιβαλλοντικοί και κλιματικοί στόχοι).
9        Με την προσβαλλόμενη απόφαση, το αρμόδιο για τη γεωργία μέλος της Επιτροπής ενημέρωσε τις προσφεύγουσες ότι δεν είχε γίνει δεκτός κανένας από τους νομικούς και επιστημονικούς ισχυρισμούς που είχαν προβληθεί για τη θεμελίωση της αίτησης εσωτερικής επανεξέτασης. Κατά συνέπεια, η Επιτροπή έκρινε ότι η αίτηση αυτή ήταν αβάσιμη και την απέρριψε.
II.    Αιτήματα των διαδίκων
10      Οι προσφεύγουσες ζητούν από το Γενικό Δικαστήριο:
–        να ακυρώσει την προσβαλλόμενη απόφαση,
–        να καταδικάσει την Επιτροπή στα δικαστικά έξοδα.
11      Η Επιτροπή ζητεί από το Γενικό Δικαστήριο:
–        να απορρίψει την προσφυγή ως αβάσιμη,
–        να καταδικάσει τις προσφεύγουσες στα δικαστικά έξοδα.
12      Με το υπόμνημα παρεμβάσεως που υπέβαλε υπέρ της Επιτροπής, η Γαλλική Δημοκρατία ζητεί από το Γενικό Δικαστήριο να απορρίψει την προσφυγή.
III. Σκεπτικό
13      Προς στήριξη της προσφυγής τους, οι προσφεύγουσες προβάλλουν τέσσερις λόγους ακυρώσεως, οι οποίοι αφορούν:
–        ο πρώτος, σφάλματα σχετικά με την αρμοδιότητα της Επιτροπής να εκδώσει την απόφαση έγκρισης,
–        ο δεύτερος, πρόδηλα σφάλματα εκτιμήσεως σχετικά με τη συμβολή του γαλλικού ΣΣΚΓΠ στην επίτευξη του ειδικού στόχου του άρθρου 6, παράγραφος 1, στοιχείο δʹ, του κανονισμού 2021/2115 (στο εξής: ειδικός στόχος Δ) για τη μείωση των εκπομπών αερίων θερμοκηπίου καθώς και στην επίτευξη των μακροπρόθεσμων εθνικών αριθμητικών στόχων, οι οποίοι μνημονεύονται στο άρθρο 109, παράγραφος 2, του κανονισμού αυτού (στο εξής: μακροπρόθεσμοι εθνικοί αριθμητικοί στόχοι) και σχετίζονται με τον ειδικό στόχο Δ,
–        ο τρίτος, πρόδηλα σφάλματα εκτιμήσεως σχετικά με τη συμβολή του γαλλικού ΣΣΚΓΠ στην επίτευξη του ειδικού στόχου του άρθρου 6, παράγραφος 1, στοιχείο εʹ, του κανονισμού 2021/2115, και ιδίως της προστασίας των υδάτινων πόρων (στο εξής: ειδικός στόχος Ε), και στην επίτευξη των μακροπρόθεσμων εθνικών αριθμητικών στόχων που αφορούν τον ειδικό
στόχο Ε,
–        ο τέταρτος, πρόδηλα σφάλματα εκτιμήσεως σχετικά με τη συμβολή του γαλλικού ΣΣΚΓΠ στην επίτευξη του ειδικού στόχου του άρθρου 6, παράγραφος 1, στοιχείο στʹ, του κανονισμού 2021/2115 για τη διατήρηση και την αποκατάσταση της βιοποικιλότητας (στο εξής: ειδικός στόχος ΣΤ).
14      Συναφώς, πρέπει να υπομνησθεί ότι, κατά τη νομολογία, το Γενικό Δικαστήριο πρέπει να ερμηνεύει τους λόγους και ισχυρισμούς που προβάλλει ο προσφεύγων βάσει της ουσίας τους και όχι βάσει του χαρακτηρισμού τους και, συνεπώς, να προβαίνει στον χαρακτηρισμό των λόγων, ισχυρισμών και επιχειρημάτων που προβάλλονται με το δικόγραφο της προσφυγής (βλ. απόφαση της 5ης Σεπτεμβρίου 2014, Éditions Odile Jacob κατά Επιτροπής, T‑471/11, EU:T:2014:739, σκέψη 51 και εκεί μνημονευόμενη νομολογία).
15      Εν προκειμένω, από την εξέταση της ουσίας των δικογράφων των προσφευγουσών προκύπτει ότι ο πρώτος λόγος που προβάλλεται με το δικόγραφο της προσφυγής δεν αφορά ενδεχόμενη αναρμοδιότητα της Επιτροπής να εγκρίνει το γαλλικό ΣΣΚΓΠ. Ειδικότερα, με τον πρώτο λόγο, οι προσφεύγουσες βάλλουν κατά του τρόπου με τον οποίο η Επιτροπή άσκησε την αρμοδιότητα αυτή, καθόσον δεν τήρησε τα όρια της εντολής που της ανατίθεται με το άρθρο 118, παράγραφοι 4 και 6, του κανονισμού 2021/2115 κατά την έκδοση της απόφασης έγκρισης. Ερωτηθείσες κατά την επ’ ακροατηρίου συζήτηση σχετικά με το περιεχόμενο του λόγου αυτού, οι προσφεύγουσες επιβεβαίωσαν την εν λόγω ερμηνεία.
16      Υπό τις συνθήκες αυτές, διαπιστώνεται ότι ο πρώτος λόγος ακυρώσεως αποτελείται, στην πραγματικότητα, από τρία σκέλη, εκ των οποίων το πρώτο αφορά νομικά σφάλματα σχετικά με τη φύση και την έκταση του ελέγχου της Επιτροπής βάσει του άρθρου 118, παράγραφοι 3 και
4, του κανονισμού 2021/2115, το δεύτερο νομικά σφάλματα σχετικά με την ερμηνεία των ορίων των εκτελεστικών αρμοδιοτήτων της Επιτροπής που της ανατίθενται με το άρθρο 118, παράγραφοι 4 και 6, του κανονισμού, και το τρίτο πρόδηλο σφάλμα εκτιμήσεως σχετικό με το ζήτημα κατά πόσον το γαλλικό ΣΣΚΓΠ πληροί τα ουσιώδη στοιχεία του εν λόγω κανονισμού.
Α.      Γενικές παρατηρήσεις
17      Η έκταση του δικαστικού ελέγχου που ασκεί ο δικαστής της Ευρωπαϊκής Ένωσης κατά την εξέταση προσφυγής ακυρώσεως ασκηθείσας δυνάμει του άρθρου 12 του κανονισμού Aarhus κατά αποφάσεως επί αίτησης εσωτερικής επανεξέτασης δυνάμει του άρθρου 10 του ίδιου κανονισμού δεν διαφέρει από την έκταση του δικαστικού ελέγχου που ασκεί το Γενικό Δικαστήριο επί του βασίμου της αιτιολογίας των αποφάσεων που προσβάλλονται απευθείας δυνάμει του άρθρου 263, παράγραφοι 2 και 4, ΣΛΕΕ, όταν μια τέτοια απόφαση στηρίζεται σε σύνθετες εκτιμήσεις τεχνικής και επιστημονικής φύσεως (πρβλ. αποφάσεις της 15ης Δεκεμβρίου 2016, TestBioTech κ.λπ. κατά Επιτροπής, T‑177/13, μη δημοσιευθείσα, EU:T:2016:736, σκέψη 81, της 18ης Οκτωβρίου 2023, TestBioTech κατά Επιτροπής, T‑605/21, μη δημοσιευθείσα, EU:T:2023:648, σκέψη 18, και της 25ης Ιουνίου 2025, ClientEarth κατά Συμβουλίου, T‑648/22, μη δημοσιευθείσα, EU:T:2025:631, σκέψη 105).
18      Συναφώς, υπενθυμίζεται ότι όταν ένα θεσμικό όργανο της Ένωσης καλείται να προβεί σε σύνθετες εκτιμήσεις, διαθέτει ευρεία διακριτική ευχέρεια, της οποίας η άσκηση υπόκειται σε δικαστικό έλεγχο που περιορίζεται στην εξακρίβωση του αν το επίμαχο μέτρο ενέχει πρόδηλο σφάλμα ή κατάχρηση εξουσίας ή αν η αρμόδια αρχή υπερέβη προδήλως τα όρια της διακριτικής της ευχέρειας (βλ. απόφαση της 15ης Δεκεμβρίου 2016, TestBioTech κ.λπ. κατά Επιτροπής, T‑177/13, μη δημοσιευθείσα, EU:T:2016:736, σκέψη 77 και εκεί μνημονευόμενη νομολογία).
19      Προκειμένου να αποδειχθεί ότι ένα θεσμικό όργανο, κατά την εκτίμηση περίπλοκων πραγματικών περιστατικών, υπέπεσε σε πρόδηλο σφάλμα ικανό να δικαιολογήσει την ακύρωση πράξης, πρέπει τα προσκομιζόμενα από τον προσφεύγοντα αποδεικτικά στοιχεία να είναι επαρκή ώστε να καταστήσουν αναξιόπιστες τις σχετικές με τα πραγματικά περιστατικά εκτιμήσεις που περιλαμβάνονται στην εν λόγω πράξη. Με την επιφύλαξη του ως άνω ελέγχου αξιοπιστίας, το Γενικό Δικαστήριο δεν μπορεί να υποκαταστήσει τον εκδότη της αποφάσεως αυτής στην εκτίμηση περίπλοκων πραγματικών περιστατικών. Κατά συνέπεια, ο λόγος ακυρώσεως με τον οποίο προβάλλεται πρόδηλο σφάλμα είναι απορριπτέος, εάν μπορεί να γίνει δεκτό, παρά τα στοιχεία που προβάλλει ο προσφεύγων, ότι η προσβαλλόμενη εκτίμηση εξακολουθεί να είναι αληθής ή ορθή. Αυτό ισχύει κατά μείζονα λόγο όταν στην επίμαχη απόφαση έχουν εμφιλοχωρήσει σφάλματα τα οποία, ακόμη και αν ληφθούν υπόψη στο σύνολό τους, είναι ήσσονος σημασίας και δεν μπορεί να ήταν καθοριστικά για την απόφαση της διοίκησης (βλ. απόφαση της 4ης Απριλίου 2019, ClientEarth κατά Επιτροπής, T‑108/17, EU:T:2019:215, σκέψη 246 και εκεί μνημονευόμενη νομολογία).
20      Περαιτέρω, ο περιορισμός του ελέγχου του δικαστή της Ένωσης δεν αναιρεί την υποχρέωσή του να ελέγχει την ακρίβεια των αποδεικτικών στοιχείων των οποίων γίνεται επίκληση, την αξιοπιστία και τη συνοχή τους, καθώς επίσης και να ελέγχει αν τα στοιχεία αυτά αποτελούν το σύνολο των συναφών στοιχείων που πρέπει λαμβάνονται υπόψη για την εκτίμηση σύνθετης κατάστασης και αν είναι ικανά να θεμελιώσουν τα εξ αυτών αντλούμενα συμπεράσματα (βλ. απόφαση της 15ης Δεκεμβρίου 2016, TestBioTech κ.λπ. κατά Επιτροπής, T‑177/13, μη δημοσιευθείσα, EU:T:2016:736, σκέψη 79 και εκεί μνημονευόμενη νομολογία).
[παραλειπόμενα]
Γ.      Επί του πρώτου λόγου ακυρώσεως, με τον οποίο προβάλλονται νομικά σφάλματα κατά την ερμηνεία και την εφαρμογή του άρθρου 118, παράγραφοι 3, 4 και 6, του κανονισμού 2021/2115 και πρόδηλο σφάλμα εκτιμήσεως ως προς τη συμφωνία του γαλλικού ΣΣΚΓΠ προς τα ουσιώδη στοιχεία του εν λόγω κανονισμού
45      Όπως προκύπτει από τη σκέψη 16 ανωτέρω, ο πρώτος λόγος ακυρώσεως υποδιαιρείται, κατ’ ουσίαν, σε τρία σκέλη.
46      Το Γενικό Δικαστήριο εκτιμά ότι πρέπει να εξεταστεί κατ’ αρχάς το δεύτερο σκέλος του πρώτου λόγου ακυρώσεως, με το οποίο αμφισβητούνται τα όρια των εκτελεστικών αρμοδιοτήτων που ανατίθενται στην Επιτροπή από το άρθρο 118, παράγραφοι 4 και 6, του κανονισμού 2021/2115 για την έκδοση της απόφασης έγκρισης, στη συνέχεια το πρώτο σκέλος, το οποίο αφορά τη φύση και την έκταση του ελέγχου της Επιτροπής βάσει του άρθρου 118, παράγραφοι 3 και 4, του κανονισμού 2021/2115 και, τέλος, το τρίτο σκέλος, το οποίο αφορά πρόδηλο σφάλμα εκτιμήσεως.
1.      Επί του δευτέρου σκέλους του πρώτου λόγου ακυρώσεως, με το οποίο προβάλλονται νομικά σφάλματα ως προς την ερμηνεία των ορίων των εκτελεστικών αρμοδιοτήτων που ανατίθενται στην Επιτροπή από το άρθρο 118, παράγραφοι 4 και 6, του κανονισμού 2021/2115
47      Το δεύτερο σκέλος του πρώτου λόγου ακυρώσεως υποδιαιρείται, κατ’ ουσίαν, σε δύο αιτιάσεις, εκ των οποίων η πρώτη αφορά άρνηση της Επιτροπής να δεχθεί ότι μια εκτελεστική πράξη, όπως η απόφαση έγκρισης, πρέπει να συνάδει προς τα ουσιώδη στοιχεία της βασικής πράξης και, η δεύτερη, άρνηση της Επιτροπής να θεωρήσει τους ειδικούς περιβαλλοντικούς και κλιματικούς στόχους ως ουσιώδη στοιχεία του κανονισμού 2021/2115.
α)      Επί της πρώτης αιτιάσεως, η οποία αφορά άρνηση της Επιτροπής να δεχθεί ότι μια εκτελεστική πράξη, όπως η απόφαση έγκρισης, πρέπει να συνάδει προς τα ουσιώδη στοιχεία της βασικής πράξης
48      Οι προσφεύγουσες ισχυρίζονται ότι οι εκτιμήσεις που διατυπώνονται στο υποτμήμα 4.1 του παραρτήματος της προσβαλλόμενης απόφασης ενέχουν νομικό σφάλμα σχετικό με την άρνηση της Επιτροπής να δεχθεί ότι μια εκτελεστική πράξη, όπως η απόφαση έγκρισης, πρέπει να συνάδει προς τα ουσιώδη στοιχεία της βασικής πράξης. Κατά την άποψή τους, η εκτελεστική αρμοδιότητα της Επιτροπής δυνάμει του άρθρου 118, παράγραφοι 4 και 6, του κανονισμού 2021/2115 δεν εξαρτάται μόνον από την ύπαρξη εξουσιοδότησης προς την Επιτροπή για έκδοση τέτοιας απόφασης έγκρισης, αλλά και από το κατά πόσον η εκτελεστική πράξη συνάδει προς τα ουσιώδη στοιχεία της βασικής πράξης, σύμφωνα με το άρθρο 291 ΣΛΕΕ.
49      Η Επιτροπή, υποστηριζόμενη από τη Γαλλική Δημοκρατία, αντικρούει τα επιχειρήματα των προσφευγουσών.
50      Κατά το άρθρο 291, παράγραφος 1, ΣΛΕΕ τα κράτη μέλη θεσπίζουν όλα τα μέτρα εσωτερικού δικαίου που είναι αναγκαία για την εφαρμογή των νομικά δεσμευτικών πράξεων της Ένωσης. Εντούτοις, όπως προβλέπει η παράγραφος 2 του άρθρου αυτού, όταν απαιτούνται ενιαίες προϋποθέσεις για την εκτέλεση των νομικά δεσμευτικών πράξεων της Ένωσης, οι πράξεις αυτές αναθέτουν εκτελεστικές αρμοδιότητες στην Επιτροπή ή, σε ειδικές περιπτώσεις δεόντως αιτιολογημένες καθώς και στο πλαίσιο της κοινής εξωτερικής πολιτικής και πολιτικής ασφάλειας, στο Συμβούλιο της Ευρωπαϊκής Ένωσης. Κατά το άρθρο 291, παράγραφος 4, ΣΛΕΕ, το επίθετο «εκτελεστικός» ή «εκτελεστική» παρεμβάλλεται στον τίτλο των εκτελεστικών πράξεων.
51      Από την απόφαση έγκρισης προκύπτει ότι η απόφαση αυτή στηρίζεται στο άρθρο 118, παράγραφος 6, του κανονισμού 2021/2115, κατά το οποίο η Επιτροπή εγκρίνει κάθε ΣΣΚΓΠ με εκτελεστική απόφαση υπό την επιφύλαξη της τήρησης των απαιτήσεων της παραγράφου 4 του άρθρου αυτού.
52      Υπό τις συνθήκες αυτές, η εκτελεστική αρμοδιότητα που ανατίθεται στην Επιτροπή οριοθετείται τόσο από το άρθρο 291, παράγραφος 2, ΣΛΕΕ όσο και από το άρθρο 118 του κανονισμού 2021/2115.
53      Κατά τη νομολογία του Δικαστηρίου, η έννοια της «εκτέλεσης» περιέχει τόσο την κατάρτιση κανόνων εφαρμογής όσο και την εφαρμογή των κανόνων στις κατ’ ιδίαν περιπτώσεις μέσω πράξεων ατομικού περιεχομένου (βλ. απόφαση της 1ης Μαρτίου 2016, National Iranian Oil Company κατά Συμβουλίου, C‑440/14 P, EU:C:2016:128, σκέψη 36 και εκεί μνημονευόμενη νομολογία).
54      Εν προκειμένω, η απόφαση έγκρισης έχει ως αντικείμενο την έγκριση της πρότασης του γαλλικού ΣΣΚΓΠ, προκειμένου αυτό να μπορέσει να παραγάγει τα έννομα αποτελέσματά του σύμφωνα με το άρθρο 118, παράγραφοι 4 και 7, του κανονισμού 2021/2115.
55      Επομένως, η απόφαση έγκρισης πιστοποιεί τη συμβατότητα εθνικής πράξης, ήτοι του γαλλικού ΣΣΚΓΠ, με μια σειρά προϋποθέσεων που προβλέπονται στον κανονισμό 2021/2115. Η απόφαση αυτή απευθύνεται στη Γαλλική Δημοκρατία και αποτελεί στάδιο το οποίο προηγείται της εφαρμογής του εθνικού νομικού πλαισίου που διέπει τη χορήγηση στήριξης της Ένωσης στους γεωργούς και στους λοιπούς δικαιούχους βάσει του γαλλικού ΣΣΚΓΠ, όπως αυτό εγκρίθηκε.
56      Συναφώς, κατά το άρθρο 118, παράγραφος 4, του κανονισμού 2021/2115, η Επιτροπή εγκρίνει το προτεινόμενο ΣΣΚΓΠ υπό τον όρο ότι έχουν υποβληθεί οι απαραίτητες πληροφορίες και ότι το σχέδιο είναι συμβατό με το άρθρο 9 και τις λοιπές απαιτήσεις που θέτουν ο εν λόγω κανονισμός και ο κανονισμός (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση του κανονισμού (ΕΕ) αριθ. 1306/2013 (ΕΕ 2021, L 435, σ. 187), καθώς και με τις κατ’ εξουσιοδότηση και εκτελεστικές πράξεις που εκδίδονται κατ’ εφαρμογή των ως άνω κανονισμών.
57      Στο πλαίσιο αυτό, από τον συνδυασμό των αιτιολογικών σκέψεων 27, 97 και 110 καθώς και από τα άρθρα 9 και 118 του κανονισμού 2021/2115 προκύπτει ότι η διαδικασία έγκρισης αποσκοπεί στη διασφάλιση της συμμόρφωσης των ΣΣΚΓΠ, τα οποία καταρτίζουν τα κράτη μέλη για την εφαρμογή της ΚΓΠ σε εθνικό επίπεδο, προς τους κανόνες της Ένωσης, ιδίως προς τους στόχους της ΚΓΠ, όπως αυτοί καθορίζονται στο άρθρο 39 ΣΛΕΕ και διασαφηνίζονται με τον εν λόγω κανονισμό.
58      Από τις ανωτέρω διατάξεις προκύπτει ότι στην Επιτροπή ανατέθηκε εκτελεστική αρμοδιότητα για τον έλεγχο της συμμόρφωσης κάθε πρότασης ΣΣΚΓΠ προς τις απαιτήσεις του κανονισμού 2021/2115.
59      Επομένως, η εκτελεστική αρμοδιότητα την οποία απονέμουν στην Επιτροπή το άρθρο 291 ΣΛΕΕ και το άρθρο 118 του κανονισμού 2021/2115 για την έκδοση απόφασης έγκρισης περιορίζεται στον έλεγχο της συμμόρφωσης συγκεκριμένου είδους πράξης, ήτοι των προτάσεων ΣΣΚΓΠ. Ως εκ τούτου, η τήρηση των ορίων της αρμοδιότητας αυτής πρέπει να εξετάζεται όχι μόνο σε συνάρτηση με τους βασικούς γενικούς στόχους του εν λόγω κανονισμού, αλλά και σε σχέση με το σύνολο των απαιτήσεων που μνημονεύονται στο άρθρο 118, παράγραφος 4, του κανονισμού 2021/2115.
60      Εν προκειμένω, στο υποτμήμα 4.1 του παραρτήματος της προσβαλλόμενης απόφασης, η Επιτροπή, απαντώντας στον λόγο επανεξέτασης που αφορά έλλειψη αρμοδιότητας για την έκδοση της απόφασης έγκρισης, υπενθυμίζει ότι, σύμφωνα με το άρθρο 13, παράγραφος 2, ΣΕΕ, κάθε θεσμικό όργανο δρα εντός των ορίων των αρμοδιοτήτων που του ανατίθενται από τις Συνθήκες. Κατά την άποψή της, το ζήτημα αν μια πράξη εκδόθηκε χωρίς εξουσιοδότηση εκτιμάται σε συνάρτηση με τη νομική βάση η οποία παρέχει, είτε σιωπηρώς είτε ρητώς, στο θεσμικό όργανο τη δυνατότητα να ενεργήσει. Ακόμη και αν υποτεθεί ότι η Επιτροπή υπερβαίνει τα όρια των εξουσιών που της έχουν απονεμηθεί για την έκδοση συγκεκριμένης νομικής πράξης, εντούτοις παραμένει αρμόδια να την εκδώσει παρά την παρανομία που διαπράχθηκε κατά την άσκηση της αρμοδιότητας αυτής. Ως εκ τούτου, η Επιτροπή εκτιμά ότι τα επιχειρήματα που προβάλλονται προς στήριξη του λόγου αυτού είναι αβάσιμα στο πλαίσιο αιτίασης στηριζόμενης στη μη τήρηση της αρχής της δοτής αρμοδιότητας.
61      Συγκεκριμένα, η Επιτροπή επισημαίνει, με την προσβαλλόμενη απόφαση, ότι το άρθρο 118, παράγραφοι 4 και 6, του κανονισμού 2021/2115 της παρέχει ρητώς την αρμοδιότητα να εγκρίνει τις προτάσεις ΣΣΚΓΠ των κρατών μελών. Διευκρινίζει ότι οι αποφάσεις έγκρισης που εκδίδονται επί της βάσεως αυτής δεν έχουν ως σκοπό την τροποποίηση ή τη συμπλήρωση της βασικής πράξης, ήτοι του ως άνω κανονισμού, ούτε την κατάρτιση κανόνων εφαρμογής. Στο πλαίσιο αυτό, υπενθυμίζει ότι τα ΣΣΚΓΠ καταρτίζονται από τα κράτη μέλη, σύμφωνα με το άρθρο 104 του εν λόγω κανονισμού, προκειμένου να εφαρμοστεί η στήριξη της Ένωσης για την επίτευξη των ειδικών στόχων του άρθρου 6, παράγραφοι 1 και 2, και πρέπει να πληρούν όλες τις απαιτήσεις του κανονισμού αυτού.
62      Επομένως, στην προσβαλλόμενη απόφαση, η Επιτροπή εκτιμά ότι πρέπει να εξακριβώσει αν τα επιχειρήματα που προβάλλονται προς στήριξη του λόγου που αφορά αναρμοδιότητά της να εγκρίνει το γαλλικό ΣΣΚΓΠ αποδεικνύουν την ύπαρξη παραβάσεων του κανονισμού 2021/2115, των κατ’ εξουσιοδότηση πράξεων ή των εκτελεστικών πράξεων που εκδίδονται κατ’ εφαρμογήν του, των οποίων οι προβαλλόμενες παραβάσεις πρέπει να εξετάζονται δυνάμει του άρθρου 10, παράγραφος 1, του κανονισμού Aarhus, δεδομένου ότι οι ρυθμίσεις αυτές συνιστούν το «περιβαλλοντικό δίκαιο» κατά την έννοια του άρθρου 2, παράγραφος 1, στοιχείο στʹ, του κανονισμού Aarhus.
63      Εντούτοις, διαπιστώνεται ότι η αιτίαση την οποία προβάλλουν αυτοτελώς οι προσφεύγουσες και κατά την οποία η Επιτροπή υπέπεσε σε νομικό σφάλμα, καθόσον έκρινε ότι δεν ήταν υποχρεωτικό μια εκτελεστική πράξη, όπως η απόφαση έγκρισης, να συνάδει προς τα ουσιώδη στοιχεία της βασικής πράξης, δεν συνιστά ζήτημα που άπτεται του περιβαλλοντικού δικαίου κατά την έννοια του κανονισμού Aarhus. Επομένως, ακόμη και αν υποτεθεί ότι είναι βάσιμη, η αιτίαση αυτή δεν θα οδηγούσε στη διαπίστωση παραβίασης του περιβαλλοντικού δικαίου, κατά την έννοια του κανονισμού Aarhus, δυνάμενης να επιφέρει την ακύρωση της προσβαλλόμενης απόφασης. Ειδικότερα, όπως επισήμανε η Επιτροπή, στο πλαίσιο εσωτερικής επανεξέτασης, το θεσμικό αυτό όργανο υποχρεούται να εξετάσει την αίτηση μόνο στο μέτρο που ο αιτών υποστηρίζει ότι η επίμαχη διοικητική πράξη αντιβαίνει στο περιβαλλοντικό δίκαιο (πρβλ. απόφαση της 14ης Μαρτίου 2018, TestBioTech κατά Επιτροπής, T‑33/16, EU:T:2018:135, σκέψεις 48, 68 και 78).
64      Συναφώς, υπενθυμίζεται ότι καμία διάταξη των Συνθηκών δεν επιβάλλει στον δικαστή της Ένωσης να εξετάζει, σε κάθε περίπτωση, το βάσιμο των λόγων ή των επιχειρημάτων που προβάλλονται προς στήριξη των αιτήσεων που άγονται ενώπιόν του. Αντιθέτως, ο δικαστής της Ένωσης μπορεί, μεταξύ άλλων, για λόγους αποτελεσματικής απονομής της δικαιοσύνης, να μην εξετάσει το βάσιμο των λόγων ακυρώσεως που πρέπει να απορριφθούν ως απαράδεκτοι ή αλυσιτελείς (πρβλ. απόφαση της 29ης Σεπτεμβρίου 2022, HIM κατά Επιτροπής, C‑500/21 P, μη δημοσιευθείσα, EU:C:2022:741, σκέψεις 72 και 73).
65      Δεδομένου ότι η υπό κρίση αιτίαση που προβάλλουν οι προσφεύγουσες είναι αλυσιτελής, παρέλκει η εξέταση του βασίμου της.
66      Επομένως, η πρώτη αιτίαση του δευτέρου σκέλους πρέπει να απορριφθεί ως αλυσιτελής.
β)      Επί της δεύτερης αιτίασης, η οποία αφορά άρνηση της Επιτροπής να θεωρήσει τους ειδικούς περιβαλλοντικούς και κλιματικούς στόχους του κανονισμού 2021/2115 ως ουσιώδη στοιχεία
67      Οι προσφεύγουσες προσάπτουν στην Επιτροπή ότι, με την προσβαλλόμενη απόφαση, αρνήθηκε να θεωρήσει τους ειδικούς περιβαλλοντικούς και κλιματικούς στόχους ως ουσιώδη στοιχεία του κανονισμού 2021/2115 κατά την έννοια της σχετικής με το άρθρο 291 ΣΛΕΕ νομολογίας.
68      Η Επιτροπή, υποστηριζόμενη από τη Γαλλική Δημοκρατία, αντικρούει τα επιχειρήματα των προσφευγουσών.
69      Εν προκειμένω, στο υποτμήμα 3.2 του παραρτήματος της προσβαλλόμενης απόφασης, η Επιτροπή εκτιμά ότι οι ειδικοί περιβαλλοντικοί και κλιματικοί στόχοι δεν αποτελούν κεντρικά στοιχεία της ΚΓΠ. Κατά την άποψή της, δεν υφίσταται ιεράρχηση μεταξύ των ειδικών στόχων του άρθρου 6 του κανονισμού 2021/2115, οι οποίοι απορρέουν από το άρθρο 105 του κανονισμού.
70      Επιπροσθέτως, κατά το υποτμήμα 3.3 του παραρτήματος της προσβαλλόμενης απόφασης, ένα ΣΣΚΓΠ πρέπει να εγκρίνεται αφ’ ής στιγμής η στρατηγική παρέμβασης που περιέχει και τα στοιχεία του είναι κατάλληλα για την επίτευξη των στόχων που καθορίζονται στον κανονισμό 2021/2115 και το ΣΣΚΓΠ είναι συμβατό με τον κανονισμό αυτόν και τον κανονισμό 2021/2116.
71      Επομένως, δεδομένου ότι η Επιτροπή δεν υπέπεσε σε νομικό σφάλμα, καθόσον έκρινε, με την προσβαλλόμενη απόφαση, ότι η απόφαση έγκρισης έπρεπε να πληροί το σύνολο των απαιτήσεων που θέτει ο
κανονισμός 2021/2115, συμπεριλαμβανομένου του άρθρου 118, παράγραφος 4, αυτού, και τις απαιτήσεις στις οποίες παραπέμπει το ως άνω άρθρο, ιδίως δε την απαίτηση συμμόρφωσης προς τους ειδικούς περιβαλλοντικούς και κλιματικούς στόχους, η άρνησή της να χαρακτηρίσει τους εν λόγω γενικούς στόχους ως ουσιώδεις δεν ασκεί επιρροή στη νομιμότητα της προσβαλλόμενης απόφασης.
72      Ως εκ τούτου, η δεύτερη αιτίαση πρέπει να απορριφθεί ως αλυσιτελής και, κατά συνέπεια, πρέπει να απορριφθεί το δεύτερο σκέλος του πρώτου λόγου ακυρώσεως στο σύνολό του.
2.      Επί του πρώτου σκέλους του πρώτου λόγου ακυρώσεως, με το οποίο προβάλλονται νομικά σφάλματα ως προς τη φύση και την έκταση του ελέγχου της Επιτροπής βάσει του άρθρου 118, παράγραφοι 3 και 4, του κανονισμού 2021/2115
73      Το πρώτο σκέλος του πρώτου λόγου ακυρώσεως υποδιαιρείται σε δύο αιτιάσεις, οι οποίες αφορούν, αφενός, νομικό σφάλμα ως προς τη φύση του ελέγχου που ασκεί η Επιτροπή επί των προτάσεων ΣΣΚΓΠ βάσει του άρθρου 118, παράγραφοι 3 και 4, του κανονισμού 2021/2115 και, αφετέρου, νομικό σφάλμα ως προς την εκτίμηση της Επιτροπής σχετικά με την έκταση του ελέγχου της επί των προτάσεων ΣΣΚΓΠ.
α)      Επί της πρώτης αιτιάσεως, με την οποία προβάλλεται νομικό σφάλμα ως προς τη φύση του ελέγχου που ασκεί η Επιτροπή επί των προτάσεων ΣΣΚΓΠ δυνάμει του άρθρου 118, παράγραφοι 3 και 4, του κανονισμού 2021/2115
74      Οι προσφεύγουσες ισχυρίζονται, κατ’ ουσίαν, ότι οι εκτιμήσεις που διατυπώνονται στο τμήμα 3 του παραρτήματος της προσβαλλόμενης απόφασης ενέχουν νομικό σφάλμα ως προς τη φύση του ελέγχου που ασκεί η Επιτροπή επί των προτάσεων ΣΣΚΓΠ βάσει του άρθρου 118, παράγραφοι 3 και 4, του κανονισμού 2021/2115. Κατά την άποψή τους, η Επιτροπή υιοθετεί μια υπερβολικά στενή ερμηνεία, βάσει της οποίας απλώς εξακριβώνει κατά πόσον τηρείται η τυπική προϋπόθεση που αφορά την κοινοποίηση όλων των αναγκαίων πληροφοριών σχετικά με την πρόταση ΣΣΚΓΠ. Η αυτονομία των κρατών μελών κατά τον σχεδιασμό της στρατηγικής παρέμβασης των ΣΣΚΓΠ τους εξακολουθεί, όπως υποστηρίζουν οι προσφεύγουσες, να υπόκειται στην τήρηση του πλαισίου και των στόχων που θέτει ο εν λόγω κανονισμός.
75      Αφενός, οι προσφεύγουσες προσάπτουν στην Επιτροπή ότι, στο υποτμήμα 3.3 του παραρτήματος της προσβαλλόμενης απόφασης, υπέπεσε σε νομικό σφάλμα ως προς τη φύση των παρατηρήσεων που απηύθυνε στη Γαλλική Δημοκρατία δυνάμει του άρθρου 118, παράγραφος 3, του κανονισμού 2021/2115. Κατά την άποψή τους, παραμόρφωσε το περιεχόμενο των παρατηρήσεων αυτών υποβαθμίζοντας τα σημεία μη συμμόρφωσης προς τον εν λόγω κανονισμό.
76      Αφετέρου, οι προσφεύγουσες θεωρούν ότι ο κεντρικός ρόλος της Επιτροπής κατά το στάδιο της έγκρισης των προτάσεων ΣΣΚΓΠ απορρέει τόσο από το άρθρο 118, παράγραφος 4, του κανονισμού 2021/2115 όσο και από τη γενική οικονομία του εν λόγω κανονισμού. Κατά την άποψή τους, το άρθρο αυτό, σε συνδυασμό με το άρθρο 109, παράγραφος 2, και το άρθρο 111, πρώτο εδάφιο, στοιχείο γʹ, του ίδιου κανονισμού, απαιτεί να πληρούνται οι ουσιαστικές προϋποθέσεις για κάθε πρόταση ΣΣΚΓΠ, ιδίως οι προϋποθέσεις του άρθρου 9, και άλλες απαιτήσεις που θέτει ο κανονισμός αυτός. Συναφώς, μόνον ο έλεγχος της πλήρωσης των τυπικών και ουσιαστικών προϋποθέσεων παρέχει τη δυνατότητα, αφενός, να αξιολογηθεί συγκεκριμένα ο αντίκτυπος της πρότασης ΣΣΚΓΠ, να τεθούν ερωτήματα σχετικά με τις επεξηγήσεις και τις επιλογές του κράτους μέλους και να επισημανθούν ενδεχόμενα ζητήματα ασυμβατότητας και οι συνεχιζόμενες ανεπάρκειες και, αφετέρου, να διασφαλιστεί ο κοινός χαρακτήρας της ΚΓΠ, αποτρέποντας κάθε κίνδυνο επανεθνικοποίησης.
77      Επομένως, οι προσφεύγουσες εκτιμούν ότι ο έλεγχος των ουσιαστικών προϋποθέσεων που υποχρεούται να κάνει η Επιτροπή πρέπει να στηρίζεται όχι μόνο στις αναλύσεις που αναμένονται από τα κράτη μέλη δυνάμει του κανονισμού 2021/2115, αλλά και στις δικές της γνώσεις και, ενδεχομένως, στις διαθέσιμες εκθέσεις ανάλυσης επί του θέματος. Συνεπώς, ούτε η περιπλοκότητα του θέματος ούτε η προθεσμία για την έγκριση κάθε πρότασης μπορούν να δικαιολογήσουν μείωση του βαθμού ελέγχου που ασκείται επί των προτάσεων ΣΣΚΓΠ.
78      Στο πλαίσιο της εν λόγω αιτίασης, οι προσφεύγουσες αμφισβητούν την ερμηνεία του άρθρου 118, παράγραφοι 3 και 4, του κανονισμού 2021/2115 στην οποία προέβη η Επιτροπή με την προσβαλλόμενη απόφαση.
79      Πριν εξακριβωθεί η ύπαρξη φερόμενου νομικού σφάλματος στην απάντηση που δόθηκε με την προσβαλλόμενη απόφαση επί της αιτήσεως εσωτερικής επανεξέτασης των προσφευγουσών, πρέπει να εξεταστεί το νομικό πλαίσιο που παρέχει στην Επιτροπή την εν λόγω εξουσία έγκρισης προτάσεων ΣΣΚΓΠ.
1)      Επί της φύσεως του ελέγχου που ασκείται δυνάμει του άρθρου 118, παράγραφοι 3 και 4, του κανονισμού 2021/2115
80      Υπενθυμίζεται ότι για την ερμηνεία διατάξεως του δικαίου της Ένωσης πρέπει να λαμβάνεται υπόψη όχι μόνον το γράμμα της, αλλά και το πλαίσιο στο οποίο εντάσσεται η διάταξη, καθώς και οι στόχοι και ο σκοπός που επιδιώκει η πράξη της οποίας αποτελεί μέρος, ακόμη και το ιστορικό θεσπίσεώς της [πρβλ. αποφάσεις της 25ης Ιουνίου 2020, A κ.λπ. (Ανεμογεννήτριες σε Aalter και Nevele), C‑24/19, EU:C:2020:503, σκέψη 37, και της 3ης Σεπτεμβρίου 2024, Illumina και Grail κατά Επιτροπής, C‑611/22 P και C‑625/22 P, EU:C:2024:677, σκέψεις 126 και 127 και εκεί μνημονευόμενη νομολογία].
81      Το άρθρο 118 του κανονισμού 2021/2115 οργανώνει τη διαδικασία αξιολόγησης και έγκρισης της εκάστοτε πρότασης ΣΣΚΓΠ. Στην παράγραφο 1 προβλέπει ότι κάθε κράτος μέλος υποβάλλει στην Επιτροπή πρόταση ΣΣΚΓΠ.
82      Το άρθρο 118, παράγραφος 2, του κανονισμού 2021/2115 ορίζει ότι η Επιτροπή αξιολογεί το υποβληθέν σε αυτήν ΣΣΚΓΠ ως προς την πληρότητά του, τη συνοχή του, τη συμβατότητά του με τις γενικές αρχές του δικαίου της Ένωσης, με τον εν λόγω κανονισμό και με τις κατ’ εξουσιοδότηση και εκτελεστικές πράξεις που εκδίδονται κατ’ εφαρμογή του καθώς και με τον κανονισμό 2021/2116, την ουσιαστική συμβολή του στην επίτευξη των ειδικών στόχων που ορίζονται στο άρθρο 6, παράγραφοι 1 και 2, του κανονισμού 2021/2115 και τον αντίκτυπό του στην εύρυθμη λειτουργία της εσωτερικής αγοράς και τη στρέβλωση του ανταγωνισμού και στο επίπεδο διοικητικού φόρτου για τους δικαιούχους και τη διοίκηση.
83      Κατά το άρθρο 118, παράγραφος 3, πρώτο εδάφιο, του κανονισμού 2021/2115, η Επιτροπή μπορεί να απευθύνει παρατηρήσεις στα κράτη μέλη εντός τριών μηνών από την ημερομηνία υποβολής του ΣΣΚΓΠ. Το δεύτερο εδάφιο προβλέπει ότι το κράτος μέλος οφείλει να παρέχει στην Επιτροπή όλες τις απαραίτητες συμπληρωματικές πληροφορίες και, κατά περίπτωση, να αναθεωρεί αναλόγως την πρόταση ΣΣΚΓΠ.
84      Το άρθρο 118, παράγραφος 4, του κανονισμού 2021/2115 καθορίζει τα κριτήρια έγκρισης των προτάσεων ΣΣΚΓΠ. Πρώτον, οι απαραίτητες πληροφορίες που προβλέπονται στο άρθρο 118, παράγραφος 3, του κανονισμού πρέπει να έχουν κοινοποιηθεί στην Επιτροπή και, δεύτερον, η πρόταση ΣΣΚΓΠ πρέπει να είναι συμβατή με το άρθρο 9 και με τις υπόλοιπες απαιτήσεις που θέτουν ο εν λόγω κανονισμός και ο κανονισμός 2021/2116, καθώς και με τις κατ’ εξουσιοδότηση και εκτελεστικές πράξεις που εκδίδονται κατ’ εφαρμογή τους. Η έγκριση βασίζεται αποκλειστικά σε πράξεις που είναι νομικώς δεσμευτικές για τα κράτη μέλη.
85      Κατά πρώτον, αφενός, από το γράμμα του άρθρου 118 του κανονισμού 2021/2115 προκύπτει ότι, κατά την παράγραφο 3, οι παρατηρήσεις της Επιτροπής μπορούν να αφορούν όχι μόνον την προσκόμιση συμπληρωματικών πληροφοριών, αλλά και την αναθεώρηση της πρότασης ΣΣΚΓΠ. Η χρήση της φράσης «κατά περίπτωση» συνεπάγεται ότι η ανάγκη τροποποίησης εξαρτάται από τη φύση των παρατηρήσεων αυτών. Συνεπώς, μέσω των παρατηρήσεων της Επιτροπής μπορεί να εξακριβωθεί κατά πόσον η πρόταση ΣΣΚΓΠ συμβαδίζει με τις απαιτήσεις του άρθρου 118, παράγραφος 4, του κανονισμού 2021/2115. Ως εκ τούτου, το κράτος μέλος θα υποχρεωθεί να την τροποποιήσει προκειμένου να λάβει την έγκριση της Επιτροπής. Ωστόσο, οι παρατηρήσεις αυτές μπορεί επίσης να περιλαμβάνουν προτεινόμενους τρόπους με τους οποίους το κράτος μέλος θα μπορούσε να βελτιώσει την πρότασή του για ΣΣΚΓΠ, ή ακόμη και ερωτήματα σχετικά με ορισμένες πτυχές του ΣΣΚΓΠ, χωρίς ωστόσο η Επιτροπή
να απαιτεί οποιαδήποτε αναθεώρησή του.
86      Επιπλέον, υπενθυμίζεται ότι οι παρατηρήσεις της Επιτροπής σχετικά με κάθε πρόταση ΣΣΚΓΠ αποτελούν απλώς ενδιάμεσο μέτρο στο πλαίσιο της διαδικασίας κατάρτισης ΣΣΚΓΠ. Συγκεκριμένα, το άρθρο 118, παράγραφος 4, του κανονισμού 2021/2115 προβλέπει ότι η έγκριση προκύπτει από την εξέταση της αναθεωρημένης πρότασης ΣΣΚΓΠ.
87      Αφετέρου, κατά το άρθρο 118, παράγραφος 4, του κανονισμού 2021/2115, η Επιτροπή ασκεί διττό έλεγχο επί της πρότασης ΣΣΚΓΠ, ήτοι, αφενός, επί της πληρότητάς της υπό το πρίσμα του συνόλου των αναγκαίων πληροφοριών και, αφετέρου, επί της συμβατότητάς της με τις περιοριστικώς απαριθμούμενες απαιτήσεις που απορρέουν από το δίκαιο της Ένωσης.
88      Κατά δεύτερον, η συστηματική ερμηνεία επιρρωννύει τη γραμματική ερμηνεία που μνημονεύεται στις σκέψεις 83 έως 87 ανωτέρω.
89      Κατά το άρθρο 118 του κανονισμού 2021/2115, κατ’ αρχάς, η Επιτροπή αξιολογεί κάθε πρόταση ΣΣΚΓΠ σε σχέση με έναν εξαντλητικό κατάλογο κριτηρίων που μνημονεύονται στην παράγραφο 2 του άρθρου αυτού. Η Επιτροπή ελέγχει την πληρότητα του ΣΣΚΓΠ, τη συνοχή και τη συμβατότητά του με τις γενικές αρχές του δικαίου της Ένωσης, με τον εν λόγω κανονισμό, με τις κατ’ εξουσιοδότηση και εκτελεστικές πράξεις που εκδίδονται κατ’ εφαρμογήν του καθώς και με τον κανονισμό 2021/2116, την ουσιαστική συμβολή του στην επίτευξη των ειδικών στόχων που ορίζονται στο άρθρο 6, παράγραφοι 1 και 2, του κανονισμού 2021/2115 και τον αντίκτυπό του στην εύρυθμη λειτουργία της εσωτερικής αγοράς και τη στρέβλωση του ανταγωνισμού και στο επίπεδο διοικητικού φόρτου για τους δικαιούχους και τη διοίκηση. Η δεύτερη περίοδος της διάταξης αυτής διευκρινίζει ότι η αξιολόγηση αφορά «ειδικότερα» την καταλληλότητα μιας σειράς στοιχείων που συνθέτουν τις εν λόγω προτάσεις. Η χρήση της λέξης αυτής υποδηλώνει ότι δεν πρόκειται για πρόσθετη εκτίμηση, αλλά για μία από τις συνιστώσες του σταδίου αυτού.
90      Εν συνεχεία, η Επιτροπή κινεί διαδικασία με το κράτος μέλος κατά τη διάρκεια της οποίας το θεσμικό αυτό όργανο θα μπορέσει να διατυπώσει παρατηρήσεις σύμφωνα με το άρθρο 118, παράγραφος 3, του κανονισμού 2021/2115. Όπως υπομνήσθηκε στις σκέψεις 83 και 85 ανωτέρω, το εν λόγω άρθρο διευκρινίζει ότι το περιεχόμενο των παρατηρήσεων αυτών εξαρτάται από τα αποτελέσματα της αξιολόγησης κάθε πρότασης ΣΣΚΓΠ στην οποία χρειάστηκε να προβεί προηγουμένως η Επιτροπή. Δεν προβλέπεται ότι οι παρατηρήσεις περιορίζονται μόνο στα προβλήματα συμβατότητας με τον εν λόγω κανονισμό. Το άρθρο αυτό καθορίζει επίσης τις πιθανές συνέπειες που πρέπει να συναχθούν από τις ανωτέρω παρατηρήσεις.
91      Τέλος, κατόπιν διαλόγου με το κράτος μέλος, η Επιτροπή εκδίδει εκτελεστική απόφαση για την έγκριση της πρότασης ΣΣΚΓΠ, η οποία ενδεχομένως τροποποιήθηκε κατόπιν των παρατηρήσεών της, υπό την προϋπόθεση ότι η πρόταση αυτή είναι συμβατή με τις απαιτήσεις της νομοθεσίας της Ένωσης που μνημονεύονται στο άρθρο 118, παράγραφος 4, του κανονισμού 2021/2115. Στο πλαίσιο αυτό, επισημαίνεται ότι το άρθρο 118, παράγραφος 5, του εν λόγω κανονισμού διευκρινίζει ότι η έγκριση πρέπει να πραγματοποιείται το αργότερο έξι μήνες μετά την υποβολή της πρότασης ΣΣΚΓΠ από το οικείο κράτος μέλος και ότι η έγκριση δεν καλύπτει ούτε τις πληροφορίες που αναφέρονται στο άρθρο 113, στοιχείο γʹ, ούτε τις πληροφορίες που αναφέρονται στα παραρτήματα I έως IV της πρότασης ΣΣΚΓΠ, περί των οποίων γίνεται λόγος στο άρθρο 107, παράγραφος 2, στοιχεία αʹ έως δʹ και τα οποία περιλαμβάνουν αντιστοίχως την εκ των προτέρων αξιολόγηση, συμπεριλαμβανομένης της στρατηγικής εκτίμησης περιβαλλοντικών επιπτώσεων, την ανάλυση της κατάστασης όσον αφορά τα πλεονεκτήματα, τις αδυναμίες, τις ευκαιρίες και τις απειλές (στο εξής: ανάλυση SWOT), τη διαβούλευση με τους εταίρους και την ειδική ενίσχυση της καλλιέργειας βαμβακιού σύμφωνα με το άρθρο 115, παράγραφοι 1 έως 4, του ίδιου κανονισμού.
92      Εξάλλου, το άρθρο 1, παράγραφος 2, του κανονισμού 2021/2115 υπενθυμίζει ότι η Επιτροπή εγκρίνει τα ΣΣΚΓΠ και τα κράτη μέλη τα εκπονούν.
93      Όσον αφορά τον ρόλο των κρατών μελών, κατά το άρθρο 104, παράγραφος 1, του κανονισμού 2021/2115, τα κράτη μέλη καταρτίζουν ΣΣΚΓΠ για την εφαρμογή της στήριξης της Ένωσης που χρηματοδοτείται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ).
94      Συναφώς, κατά το άρθρο 8 του κανονισμού 2021/2115, τα κράτη μέλη επιδιώκουν την επίτευξη των στόχων που ορίζονται στα άρθρα 5 και 6 του εν λόγω κανονισμού με τον προσδιορισμό παρεμβάσεων
βασιζόμενων στα είδη παρέμβασης τα οποία προβλέπονται στον εν λόγω κανονισμό σύμφωνα με την εκτίμηση των αναγκών τους και τις κοινές απαιτήσεις που προβλέπει ο κανονισμός.
95      Στο πλαίσιο αυτό, τα άρθρα 9 έως 84 του κανονισμού 2021/2115 καθορίζουν τα είδη παρέμβασης, καθώς και τις κοινές απαιτήσεις που θα πρέπει να εφαρμόζουν τα κράτη μέλη προκειμένου να διασφαλισθεί ο κοινός χαρακτήρας της ΚΓΠ. Τα άρθρα 107 έως 115 του κανονισμού θεσπίζουν τις απαιτήσεις αναφορικά με το περιεχόμενο των ΣΣΚΓΠ. Τα ΣΣΚΓΠ αποτελούν έγγραφα καθοδήγησης για τη στρατηγική κάθε κράτους μέλους προκειμένου να εφαρμοστεί η ΚΓΠ.
96      Η δε Επιτροπή, πρώτον, όπως προκύπτει ιδίως από το άρθρο 152 του κανονισμού 2021/2115, εκδίδει τις διάφορες κατ’ εξουσιοδότηση πράξεις που είναι αναγκαίες για την εφαρμογή του εν λόγω κανονισμού. Δεύτερον, είναι επιφορτισμένη με την έκδοση εκτελεστικών πράξεων, όπως προκύπτει από το άρθρο 11, παράγραφος 2, το άρθρο 37, παράγραφος 6, το άρθρο 38, παράγραφος 6, το άρθρο 59, παράγραφος 8, το άρθρο 117, το άρθρο 123, παράγραφος 5, το άρθρο 126, παράγραφος 5, το άρθρο 133, το άρθρο 134, παράγραφος 14, το άρθρο 143, παράγραφος 4, το άρθρο 148 και το άρθρο 150, παράγραφος 3, του εν λόγω κανονισμού. Τρίτον, κατά τα άρθρα 120 έως 143 του κανονισμού, η Επιτροπή διασφαλίζει την παρακολούθηση και την αξιολόγηση της εφαρμογής των ΣΣΚΓΠ όπως έχουν εγκριθεί από τα κράτη μέλη.
97      Επομένως, από τον κανονισμό 2021/2115 προκύπτει κατανομή καθηκόντων μεταξύ των κρατών μελών και της Επιτροπής, η οποία ευνοεί μία ενισχυμένη επικουρικότητα εντός ενός κοινού πλαισίου που πρέπει να διασφαλίζει την ευθυγράμμιση των επιλογών που πραγματοποιούνται σε εθνικό επίπεδο με τις προτεραιότητες και τους στόχους της Ένωσης.
98      Κατά τρίτον, η τελολογική ερμηνεία επιρρωννύει τη γραμματική και τη συστηματική ερμηνεία που μνημονεύεται στις σκέψεις 83 έως 97 ανωτέρω.
99      Στο πλαίσιο αυτό, υπενθυμίζεται κατ’ αρχάς ότι, σύμφωνα με το άρθρο 4, παράγραφος 2, ΣΛΕΕ, οι συντρέχουσες αρμοδιότητες της Ένωσης και των κρατών μελών αφορούν, μεταξύ άλλων, τον τομέα της γεωργίας.
100    Επιπλέον, το άρθρο 5 του κανονισμού 2021/2115 υπενθυμίζει ότι οι σκοποί της ΚΓΠ πρέπει να επιδιώκονται τηρουμένης της αρχής της επικουρικότητας.
101    Στο πλαίσιο αυτό, σύμφωνα με την αιτιολογική σκέψη 3 του κανονισμού 2021/2115, ο τρόπος διαχείρισης της ΚΓΠ ακολουθεί πλέον μια νέα προσέγγιση η οποία βασίζεται στην ιδέα ότι η Ένωση θέτει τις βασικές παραμέτρους πολιτικής, ενώ τα κράτη μέλη φέρουν μεγαλύτερη ευθύνη ως προς τον τρόπο με τον οποίο θα επιτύχουν τους εν λόγω στόχους καθώς και τους αριθμητικούς στόχους. Ως εκ τούτου, η ενισχυμένη επικουρικότητα παρέχει τη δυνατότητα να λαμβάνονται καλύτερα υπόψη οι τοπικές συνθήκες και ανάγκες καθώς και η ιδιαίτερη φύση της γεωργικής δραστηριότητας. Συναφώς, από τις αιτιολογικές σκέψεις 27, 96 και 97 του εν λόγω κανονισμού προκύπτει ότι ο κανονισμός αυτός οργανώνει τη μεταβίβαση αρμοδιοτήτων προς τα κράτη μέλη.
102    Ως εκ τούτου, ο νέος τρόπος διαχείρισης της ΚΓΠ που έχει θεσπιστεί από τον νομοθέτη της Ένωσης στηρίζεται σε ένα σύστημα συνεργασίας, το οποίο παρέχει διακριτική ευχέρεια στα κράτη μέλη προκειμένου να προσαρμόσουν τις παρεμβάσεις στις ιδιαίτερες ανάγκες και απαιτήσεις της εθνικής γεωργίας τους, με την ταυτόχρονη πρόβλεψη ελέγχου της Ένωσης για την εξασφάλιση της συμβατότητάς τους με την ΚΓΠ (διάταξη της 17ης Οκτωβρίου 2024, Complejo Agrícola Las Lomas κατά Επιτροπής, T‑729/22, EU:T:2024:711, σκέψη 70).
103    Από το σύνολο των στοιχείων που υπομνήσθηκαν ανωτέρω προκύπτει, αφενός, ότι οι παρατηρήσεις που διατυπώνει η Επιτροπή δυνάμει του άρθρου 118, παράγραφος 3, του κανονισμού 2021/2115 δεν έχουν, αυτές καθεαυτές, δεσμευτικό χαρακτήρα, αλλά ότι το περιεχόμενό τους πρέπει να ωθήσει το κράτος μέλος που υπέβαλε την πρόταση ΣΣΚΓΠ να επιφέρει τροποποιήσεις στην πρόταση αυτή, εφόσον από τις
εν λόγω παρατηρήσεις
προκύπτει η ύπαρξη ασυμβατότητας με τις απαιτήσεις που αναφέρονται στο άρθρο 118, παράγραφος 4, του ως άνω κανονισμού, η οποία αποτελεί εμπόδιο για την έγκριση του οικείου σχεδίου, και, αφετέρου, βάσει της ίδιας διάταξης, ότι η Επιτροπή οφείλει να διασφαλίζει τον έλεγχο της συμβατότητας των προτάσεων ΣΣΚΓΠ με τις απαιτήσεις της νομοθεσίας της Ένωσης που μνημονεύονται στην εν λόγω παράγραφο.
2)      Επί της ερμηνείας που υιοθέτησε η Επιτροπή με την προσβαλλόμενη απόφαση
104    Στο υποτμήμα 3.3 του παραρτήματος της προσβαλλόμενης απόφασης, η Επιτροπή υπενθυμίζει, κατ’ αρχάς, ότι η έγκριση κάθε πρότασης ΣΣΚΓΠ περιλαμβάνει τρία στάδια, ήτοι την αξιολόγηση, στη συνέχεια, τη διατύπωση παρατηρήσεων και, τέλος, την έγκριση. Κατά την άποψή της, το άρθρο 118, παράγραφοι 2 και 4, του κανονισμού 2021/2115 την υποχρεώνει να εγκρίνει πρόταση ΣΣΚΓΠ εφόσον αποδεικνύεται ότι η στρατηγική παρέμβασης και τα στοιχεία του εν λόγω σχεδίου είναι κατάλληλα για την επίτευξη των στόχων που καθορίζονται στην ανωτέρω πρόταση και ότι η πρόταση είναι συμβατή με τον κανονισμό αυτόν και τον κανονισμό 2021/2116. Η Επιτροπή διευκρινίζει ότι η έγκριση βασίζεται αποκλειστικά σε στοιχεία νομικώς δεσμευτικά για τα κράτη μέλη.
105    Επιπλέον, η Επιτροπή υπενθυμίζει ότι οι παρατηρήσεις που απευθύνονται στα κράτη μέλη δυνάμει του άρθρου 118, παράγραφος 3, του κανονισμού 2021/2115 αποτελούν ενδιάμεσο στάδιο στη διαδικασία έγκρισης ΣΣΚΓΠ, μετά το οποίο μπορεί να ακολουθήσουν και άλλες ανταλλαγές απόψεων με τα κράτη μέλη σχετικά με συγκεκριμένες πτυχές των προτάσεών τους για ΣΣΚΓΠ. Η Επιτροπή μπορεί, κατά την άποψή της, με τις παρατηρήσεις της, ανάλογα με τις δυσχέρειες που εντοπίστηκαν κατά την αξιολόγηση, πρώτον, να καλέσει το κράτος μέλος ή να του ζητήσει να διορθώσει ορισμένα στοιχεία της πρότασης ΣΣΚΓΠ, τα οποία ενδέχεται να μην είναι συμβατά με το άρθρο 9 του εν λόγω κανονισμού, με άλλες απαιτήσεις του ίδιου κανονισμού ή με τον κανονισμό 2021/2116. Δεύτερον, οι παρατηρήσεις αυτές μπορεί να περιλαμβάνουν προσκλήσεις ή προτάσεις σχετικά με τον τρόπο να βελτιωθεί η συνοχή των παρεμβάσεων, να καταστεί περισσότερο φιλόδοξο το πρόγραμμα ΣΣΚΓΠ στο σύνολό του, όσον αφορά τους ειδικούς περιβαλλοντικούς και κλιματικούς στόχους, ή να καταστούν περισσότερο φιλόδοξοι
οι ειδικοί στόχοι, να βελτιωθεί ο σχεδιασμός των παρεμβάσεων, η συνοχή τους, καθώς και προτάσεις σχετικά με τον τρόπο μείωσης του διοικητικού φόρτου κατά την εφαρμογή του εν λόγω σχεδίου. Τρίτον, οι παρατηρήσεις μπορεί να αφορούν στοιχεία της πρότασης ΣΣΚΓΠ τα οποία είναι ασαφή, ελλιπή, δεν είναι λεπτομερή, δημιουργούν αμφιβολίες ή θα μπορούσαν να τύχουν περαιτέρω εξηγήσεων ή βελτίωσης, ακόμη και αν πρόκειται για στοιχεία τα οποία τα κράτη μέλη είναι ελεύθερα να επιλέγουν ή να σχεδιάζουν τα ίδια.
106    Ως εκ τούτου, η Επιτροπή θεωρεί ότι η απάντηση ενός κράτους μέλους στις παρατηρήσεις της μπορεί να ποικίλλει ανάλογα με το περιεχόμενό τους και ότι η απάντηση αυτή δεν οδηγεί συστηματικά σε τροποποίηση της πρότασης ΣΣΚΓΠ, καθώς μπορεί να αρκεί μια πρόσθετη διευκρίνιση ή εξήγηση.
107    Όσον αφορά ειδικότερα την απαίτηση καταλληλότητας, η Επιτροπή διευκρινίζει ότι η απαίτηση αυτή πληρούται όταν η προτεινόμενη στρατηγική παρέμβασης ευθυγραμμίζεται με την ανάλυση SWOT και τον καθορισμό των αναγκών, όταν η περιβαλλοντική και κλιματική αρχιτεκτονική της στρατηγικής αυτής συνάδει με τους εθνικούς στόχους που στηρίζονται στις νομοθετικές πράξεις της Ένωσης που απαριθμούνται στο παράρτημα XIII του κανονισμού 2021/2115 και μπορεί να συμβάλει στους στόχους αυτούς και όταν η στρατηγική παρέμβασης, στο σύνολό της, προορίζεται και μπορεί να συμβάλει αποτελεσματικά στους ειδικούς στόχους που ορίζονται στον εν λόγω κανονισμό.
108    Εν συνεχεία, η Επιτροπή εμμένει στο γεγονός ότι, αφενός, ο κανονισμός 2021/2115 αναθέτει ορισμένα καθήκοντα και τη λήψη ορισμένων αποφάσεων αποκλειστικά ή κυρίως στα κράτη μέλη, ιδίως με το άρθρο 115, παράγραφος 2, και το άρθρο 103, ή αποκλείει στοιχεία από τη διαδικασία έγκρισης, όπως με το άρθρο 113, στοιχείο γʹ, και το άρθρο 118, παράγραφος 5. Αφετέρου, κατά την Επιτροπή, ο κανονισμός αυτός περιορίζει την έκταση της εξετάσεώς της όσον αφορά ορισμένα στοιχεία των προτάσεων ΣΣΚΓΠ, ιδίως όταν ακολουθούνται ορισμένες προβλεπόμενες διαδικασίες ή όταν το οικείο στοιχείο έχει σχεδιαστεί ή υπολογιστεί με τη βοήθεια μεθόδων που προβλέπονται από τον κανονισμό.
109    Τέλος, η Επιτροπή θεωρεί ότι ο κανονισμός 2021/2115 δεν της παρέχει την εξουσία να επιβάλλει στα κράτη μέλη πώς πρέπει να εφαρμόζονται με κάθε λεπτομέρεια ορισμένες παρεμβάσεις ή στοιχεία του εν λόγω κανονισμού, ή να επιβάλλει ένα ελάχιστο όριο ως προς το πόσο φιλόδοξοι πρέπει να είναι οι επιδιωκόμενοι στόχοι ή οι δείκτες επιπτώσεων, ούτε και να καθορίζει λεπτομερείς κανόνες για την εφαρμογή των απαιτήσεων αιρεσιμότητας. Κατά την άποψή της, σύμφωνα με το νέο κανονιστικό πλαίσιο που παρέχει μεγαλύτερη ευελιξία στα κράτη μέλη, ένα τέτοιο πρότυπο ελέγχου απορρέει από τα όρια που της επιβάλλει ο κανονισμός αυτός κατά τη διαδικασία έγκρισης των προτάσεων ΣΣΚΓΠ και κατανομής των καθηκόντων μεταξύ της Επιτροπής και των κρατών μελών κατά την προετοιμασία, την αξιολόγηση και την έγκριση των εν λόγω προτάσεων.
110    Ως εκ τούτου, η Επιτροπή δεν υπέπεσε σε νομικό σφάλμα όσον αφορά την ερμηνεία του άρθρου 118, παράγραφος 4, του κανονισμού 2021/2115, καθόσον διαπίστωσε ότι ο ρόλος της στο πλαίσιο της αξιολόγησης και έγκρισης κάθε πρότασης ΣΣΚΓΠ περιοριζόταν στη διασφάλιση της συμβατότητάς τους με κατάλογο απαιτήσεων που απορρέουν από το δίκαιο της Ένωσης, ιδίως μέσω της εκτίμησης της συμβολής της εν λόγω πρότασης στην επίτευξη των σκοπών της εν λόγω ρύθμισης.
111    Η επιχειρηματολογία των προσφευγουσών δεν μπορεί να κλονίσει την ανωτέρω διαπίστωση.
112    Πρώτον, από την προσβαλλόμενη απόφαση δεν προκύπτει ότι η Επιτροπή θεωρεί ότι ο έλεγχός της περιορίζεται
στην πλήρωση μιας τυπικής προϋπόθεσης, αλλά αντίθετα θεωρεί ότι αφορά ένα σύνολο ειδικών απαιτήσεων, όπως προκύπτει από τα στοιχεία που υπομνήσθηκαν στις σκέψεις 104 και 107 ανωτέρω.
113    Δεύτερον, όσον αφορά το επιχείρημα που αφορά την υποχρέωση της Επιτροπής να στηρίζεται, κατά την εξέταση των προτάσεων ΣΣΚΓΠ, όχι μόνο στις αναλύσεις που αναμένονται από τα κράτη μέλη βάσει του κανονισμού 2021/2115, αλλά και στις δικές της γνώσεις και, ενδεχομένως, σε εξωτερικές εκθέσεις, υπενθυμίζεται ότι ο εν λόγω κανονισμός οργανώνει συγκεκριμένη κατανομή ρόλων μεταξύ της Επιτροπής και των κρατών μελών όσον αφορά την ανάλυση των πραγματικών περιστατικών.
114    Συναφώς, το νέο μοντέλο εφαρμογής της ΚΓΠ, όπως προκύπτει από τον κανονισμό 2021/2115, ιδίως από τις αιτιολογικές του σκέψεις 99 και 100, τονίζει τη σημασία της προηγούμενης ανάλυσης της εθνικής κατάστασης και του προσδιορισμού των ειδικών εθνικών αναγκών προκειμένου να σχεδιαστούν τα ΣΣΚΓΠ. Σύμφωνα με τον εν λόγω κανονισμό, μια τέτοια διαδικασία θα πρέπει να προωθεί μεγαλύτερη επικουρικότητα εντός ενός κοινού πλαισίου της Ένωσης.
115    Προς τούτο, ο κανονισμός 2021/2115 αναθέτει στα κράτη μέλη τη διενέργεια αναλύσεων του γεωργικού πλαισίου, τόσο σε εθνικό όσο και σε περιφερειακό επίπεδο. Η πρώτη από τις αναλύσεις αυτές, η οποία προβλέπεται στο άρθρο 108 του εν λόγω κανονισμού, αφορά την εκτίμηση των αναγκών, η δεύτερη, βάσει του άρθρου 115, παράγραφος 2, του ίδιου κανονισμού, είναι η ανάλυση SWOT και η τρίτη, η οποία διαλαμβάνεται στο άρθρο 139 του κανονισμού και καλείται εκ των προτέρων αξιολόγηση, αποσκοπεί στην εκτίμηση του αντικτύπου της πρότασης ΣΣΚΓΠ βάσει πλειόνων κριτηρίων, μεταξύ των οποίων η συμβολή της στην επίτευξη των ειδικών στόχων.
116    Επιπλέον, το άρθρο 118, παράγραφος 5, δεύτερο εδάφιο, του κανονισμού 2021/2115 προβλέπει, μεταξύ άλλων, ότι η έγκριση δεν αφορά τις πληροφορίες που υπομνήσθηκαν στη σκέψη 115 ανωτέρω.
117    Επομένως, η διαδικασία έγκρισης δεν υποχρεώνει την Επιτροπή να υιοθετεί τις μνημονευόμενες στη σκέψη 115 ανωτέρω αναλύσεις, τις οποίες πραγματοποιούν τα κράτη μέλη, ούτε να τις συμπληρώνει με άλλες αναλύσεις.
118    Εν προκειμένω, η Επιτροπή δεν υπέπεσε σε νομικό σφάλμα στην προσβαλλόμενη απόφαση, ιδίως στο υποτμήμα 3.3 του παραρτήματός της, καθόσον υπενθύμισε ότι ο κανονισμός 2021/2115 δεν της απονέμει, για τους σκοπούς της αξιολόγησης των προτάσεων ΣΣΚΓΠ, εξουσίες έρευνας που της παρέχουν τη δυνατότητα να διενεργεί δικές της έρευνες ή ακόμη και εξακριβώσεις και ελέγχους των πληροφοριών επί των οποίων στηρίζονται οι προτάσεις αυτές. Ομοίως, η απλή διαπίστωση της Επιτροπής, στο ίδιο υποτμήμα του παραρτήματος της προσβαλλόμενης απόφασης, ότι, πέραν των πληροφοριών αυτών, μπορεί να χρησιμοποιήσει, για την αξιολόγηση των προτάσεων ΣΣΚΓΠ, και άλλες πληροφορίες τις οποίες ήδη διαθέτει δεν συνιστά νομικό σφάλμα ως προς τη φύση του ελέγχου που προβλέπει το άρθρο 118, παράγραφος 4, του εν λόγω κανονισμού.
119    Τρίτον, από την απάντηση της Επιτροπής στο υποτμήμα 3.3 του παραρτήματος της προσβαλλόμενης απόφασης δεν προκύπτει ότι η Επιτροπή έκρινε ότι η ένταση του ελέγχου της επί των προτάσεων ΣΣΚΓΠ στο πλαίσιο της διαδικασίας έγκρισης ήταν μειωμένη λόγω της πολυπλοκότητας του ζητήματος και της εξάμηνης προθεσμίας εντός της οποίας όφειλε να εγκρίνει τις προτάσεις μετά την υποβολή τους, σύμφωνα με το άρθρο 118, παράγραφος 5, πρώτο εδάφιο, του κανονισμού 2021/2115.
120    Συγκεκριμένα, στην προσβαλλόμενη απόφαση, η Επιτροπή απλώς υπενθυμίζει τα όρια του ελέγχου της, όπως αυτά προκύπτουν από το άρθρο 118, παράγραφοι 2 και 4, του κανονισμού 2021/2115, υπογραμμίζοντας ότι η κατάρτιση ΣΣΚΓΠ στηρίζεται σε ανάλυση προοπτικών για περίοδο τουλάχιστον πέντε ετών, η οποία συνεπάγεται σημαντικό βαθμό αβεβαιότητας ως προς τις μελλοντικές εξελίξεις στον γεωργικό τομέα.
121    Κατά συνέπεια, από το σύνολο των ανωτέρω στοιχείων προκύπτει ότι η Επιτροπή δεν υπέπεσε σε νομικό σφάλμα στην προσβαλλόμενη απόφαση, στο μέτρο που υπενθύμισε τις ιδιαιτερότητες της διαδικασίας έγκρισης των προτάσεων ΣΣΚΓΠ βάσει του άρθρου 118, παράγραφοι 3 και 4, του κανονισμού 2021/2115.
122    Επομένως, η πρώτη αιτίαση του πρώτου σκέλους πρέπει να απορριφθεί ως αβάσιμη.
β)      Επί της δεύτερης αιτίασης, με την οποία προβάλλεται νομικό σφάλμα ως προς την έκταση του ελέγχου που ασκεί η Επιτροπή επί της στρατηγικής παρέμβασης δυνάμει του άρθρου 118, παράγραφος 4, του κανονισμού 2021/2115
123    Οι προσφεύγουσες ισχυρίζονται ότι η προσβαλλόμενη απόφαση ενέχει νομικό σφάλμα ως προς την έκταση του ελέγχου που πρέπει να ασκεί η Επιτροπή δυνάμει του άρθρου 118, παράγραφοι 2 και 4, του κανονισμού 2021/2115. Κατά την άποψή τους, η Επιτροπή δεν πρέπει να περιοριστεί σε συνολικό έλεγχο της στρατηγικής παρέμβασης και της συνολικής συμβολής της πρότασης του γαλλικού ΣΣΚΓΠ σε σχέση με τους ειδικούς στόχους, αλλά πρέπει να αναλύσει κατά πόσον τα μέτρα που περιλαμβάνονται στο εν λόγω ΣΣΚΓΠ είναι αποτελεσματικά για την επίτευξη των ανωτέρω στόχων.
124    Οι προσφεύγουσες θεωρούν ότι η Επιτροπή πρέπει να εκτιμήσει, αφενός, την ουσιαστική συμβολή της στρατηγικής παρέμβασης, δηλαδή την ικανότητά της να παράγει τα επιθυμητά ή τα διεκδικούμενα αποτελέσματα, και, αφετέρου, τη συνεπή συμβολή της περιβαλλοντικής αρχιτεκτονικής στους μακροπρόθεσμους εθνικούς αριθμητικούς στόχους που αφορούν τους περιβαλλοντικούς και κλιματικούς στόχους, ήτοι τη συμβολή της αρχιτεκτονικής αυτής στην υλοποίηση των ανωτέρω αριθμητικών στόχων ανάλογα με τη σημασία του ΣΣΚΓΠ για την επίτευξη των στόχων στον γεωργικό τομέα. Για τον σκοπό αυτόν είναι αναγκαίο, κατά την άποψη των προσφευγουσών, να εξεταστούν τα βασικά μέτρα που προβλέπονται στο γαλλικό ΣΣΚΓΠ για την αντιμετώπιση των πρωταρχικών αναγκών και την επίτευξη των ειδικών περιβαλλοντικών και κλιματικών στόχων ή των ως άνω μακροπρόθεσμων εθνικών αριθμητικών στόχων.
125    Η Επιτροπή, υποστηριζόμενη από τη Γαλλική Δημοκρατία, αντικρούει τα επιχειρήματα των προσφευγουσών.
126    Κατά το άρθρο 118, παράγραφος 2, του κανονισμού 2021/2115, το οποίο υπομνήσθηκε στη σκέψη 89 ανωτέρω, η Επιτροπή πρέπει να αξιολογήσει, μεταξύ άλλων, την ουσιαστική συμβολή της πρότασης ΣΣΚΓΠ στην επίτευξη των ειδικών στόχων του άρθρου 6, παράγραφοι 1 και 2, του εν λόγω κανονισμού. Η αξιολόγηση αυτή αφορά «ειδικότερα» την καταλληλότητα μιας σειράς στοιχείων που συνθέτουν την πρόταση ΣΣΚΓΠ.
127    Η διαδικασία έγκρισης προβλέπει ότι η Επιτροπή βεβαιώνεται για την ικανότητα της στρατηγικής παρέμβασης που περιλαμβάνεται στην πρόταση ΣΣΚΓΠ να παραγάγει συγκεκριμένα και συντονισμένα αποτελέσματα με σκοπό την επίτευξη των ειδικών στόχων που καθορίζονται στο άρθρο 6, παράγραφοι 1 και 2, του κανονισμού 2021/2115.
128    Συναφώς, το άρθρο 109 του κανονισμού 2021/2115 σχετικά με τη στρατηγική παρέμβασης διευκρινίζει ότι η στρατηγική αυτή πρέπει να περιγράφει, μεταξύ άλλων, τον τρόπο με τον οποίο οι παρεμβάσεις καθιστούν δυνατή την επίτευξη των αριθμητικών στόχων, συμπεριλαμβανομένων των στόχων που καθορίζονται για τους ειδικούς περιβαλλοντικούς και κλιματικούς στόχους, και τον τρόπο με τον οποίο είναι συνεπείς και συμβατές μεταξύ τους. Το ίδιο ισχύει και για την κατανομή των χρηματοδοτικών πόρων, η οποία πρέπει να είναι δικαιολογημένη και επαρκής για την επίτευξη των εν λόγω αριθμητικών στόχων. Επιπλέον, το άρθρο 109, παράγραφος 2, στοιχείο αʹ, του κανονισμού προσθέτει ότι η εν λόγω στρατηγική παρέμβασης πρέπει να αποδεικνύει τη συνοχή της και τη συμπληρωματικότητα των παρεμβάσεων που συνδέονται με τους ειδικούς στόχους, παρέχοντας, μεταξύ άλλων, επισκόπηση της περιβαλλοντικής και κλιματικής αρχιτεκτονικής περιγράφουσα
τον τρόπο με τον οποίο εφαρμόζεται κάθε πρότυπο για την καλή γεωργική και περιβαλλοντική κατάσταση (στο εξής: ΚΓΠΚ), τη συνολική συμβολή της αιρεσιμότητας στην επίτευξη των ειδικών περιβαλλοντικών και κλιματικών στόχων, τη συμπληρωματικότητα μεταξύ διαφόρων μορφών στήριξης που επιδιώκουν τους ίδιους ειδικούς στόχους, τον τρόπο για την επίτευξη της συνολικά μεγαλύτερης συμβολής που αναφέρεται στο άρθρο 105 του εν λόγω κανονισμού και τον τρόπο με τον οποίο η περιβαλλοντική και κλιματική αρχιτεκτονική πρέπει να συμβάλει με συνέπεια στην επίτευξη των μακροπρόθεσμων εθνικών αριθμητικών στόχων.
129    Όσον αφορά τις αυξημένες φιλοδοξίες ως προς τους ειδικούς περιβαλλοντικούς και κλιματικούς στόχους, το άρθρο 105 του κανονισμού 2021/2115 προβλέπει ότι τα κράτη μέλη επιδιώκουν να συμβάλουν συνολικά στην επίτευξή τους περισσότερο σε σύγκριση με τη συμβολή τους στην επίτευξη του στόχου που είχε τεθεί με την προϊσχύουσα ρύθμιση κατά την περίοδο 2014‑2020. Προσθέτει ότι τα ΣΣΚΓΠ εξηγούν τον τρόπο με τον οποίο προτίθενται να συμβάλουν συνολικά περισσότερο.
130    Επιπλέον, υπενθυμίζεται ότι το νέο μοντέλο εφαρμογής στο οποίο στηρίζεται ο κανονισμός 2021/2115 αποσκοπεί στην προώθηση μεγαλύτερης επικουρικότητας παρέχοντας στα κράτη μέλη συμπληρωματικό περιθώριο εκτιμήσεως στο πλαίσιο του ειδικού διακανονισμού των παρεμβάσεων που περιλαμβάνονται σε κάθε ΣΣΚΓΠ.
131    Προς τούτο, ο κανονισμός 2021/2115 καθορίζει τις ουσιώδεις παραμέτρους για την εφαρμογή της ΚΓΠ, ήτοι τους στόχους της Ένωσης, τα είδη παρεμβάσεων και τις κοινές απαιτήσεις των οποίων την τήρηση διασφαλίζει η Επιτροπή στο πλαίσιο της διαδικασίας εγκρίσεως που προβλέπει το άρθρο 118 του εν λόγω κανονισμού.
132    Στο πλαίσιο αυτό, ο κανονισμός 2021/2115 δεν περιλαμβάνει ούτε μηχανισμό προσαρμογής των παρεμβάσεων στο πλαίσιο της στρατηγικής παρέμβασης ως προς τη συμβολή των παρεμβάσεων αυτών στην επίτευξη των ειδικών περιβαλλοντικών και κλιματικών στόχων ούτε μηχανισμό προσαρμογής του ρόλου του ΣΣΚΓΠ στο πλαίσιο της επίτευξης των μακροπρόθεσμων εθνικών αριθμητικών στόχων που σχετίζονται με τους περιβαλλοντικούς και κλιματικούς στόχους.
133    Επομένως, ο κανονισμός 2021/2115 απαιτεί από κάθε κράτος μέλος να καταρτίσει πρόγραμμα ΣΣΚΓΠ που να συμβάλλει ουσιαστικά στην επίτευξη των ειδικών στόχων του άρθρου 6, παράγραφοι 1 και 2, του εν λόγω κανονισμού, η οποία μετράται με δείκτες και αριθμητικούς στόχους.
134    Εντούτοις, ο κανονισμός 2021/2115 δεν επιβάλλει στα κράτη μέλη υποχρέωση προς επίτευξη συγκεκριμένου αποτελέσματος κατά την εφαρμογή της ΚΓΠ, αλλά υποχρέωση ως προς τα χρησιμοποιούμενα μέσα. Ειδικότερα, η διατύπωση των γενικών και ειδικών στόχων επιβεβαιώνει ότι τα κράτη μέλη δεν υποχρεούνται να επιτύχουν συγκεκριμένο αποτέλεσμα, προσδιορισμένο ποσοτικώς με ακρίβεια. Συναφώς, το άρθρο 5, στοιχείο βʹ, του κανονισμού προβλέπει ότι η ενίσχυση από το ΕΓΤΕ και το ΕΓΤΑΑ συμβάλλει στην επίτευξη διαφόρων γενικών στόχων, μεταξύ των οποίων η «στήριξη και ενίσχυση της προστασίας του περιβάλλοντος». Συνακόλουθα, όσον αφορά τους ειδικούς περιβαλλοντικούς και κλιματικούς στόχους, το άρθρο 6, παράγραφος 2, στοιχεία δʹ έως στʹ, του κανονισμού διευκρινίζει ότι οι ενισχύσεις έχουν ως σκοπό τη «συμβολή στον μετριασμό της κλιματικής αλλαγής […] και [την] προώθηση της βιώσιμης ενέργειας», την «προώθηση της βιώσιμης ανάπτυξης και της αποτελεσματικής διαχείρισης των φυσικών πόρων» και τη «συμβολή στην ανάσχεση […] της απώλειας βιοποικιλότητας, [την] ενίσχυση των οικοσυστημικών υπηρεσιών και [τη] διατήρηση των οικοτόπων και των τοπίων».
135    Ως εκ τούτου, η Επιτροπή, στο πλαίσιο του ελέγχου συμβατότητας που διενεργεί, πρέπει να αξιολογεί, βάσει συνολικής προσέγγισης, την ουσιαστική συμβολή της πρότασης ΣΣΚΓΠ στην επίτευξη των γενικών και ειδικών στόχων, εξετάζοντας τη στρατηγική παρέμβασης με γνώμονα τόσο το πόσο φιλόδοξη είναι όσο και το πόσο ικανή να παραγάγει τα αναμενόμενα αποτελέσματα για την εκπλήρωση της υποχρέωσης ως προς τα χρησιμοποιούμενα μέσα την οποία υπέχουν τα κράτη μέλη, και τούτο και όσον αφορά τους ειδικούς περιβαλλοντικούς και κλιματικούς στόχους.
136    Εν προκειμένω, στο υποτμήμα 3.2 του παραρτήματος της προσβαλλόμενης απόφασης, η Επιτροπή εξηγεί ότι ο ρόλος της, στο πλαίσιο της αξιολόγησης που προβλέπεται στο άρθρο 118, παράγραφος 2, του κανονισμού 2021/2115, συνίσταται στο να επαληθεύει κατά πόσον οι πληροφορίες και οι αιτιολογήσεις που παρέχονται από το κράτος μέλος είναι πλήρεις, κατά πόσον εξηγούν με σαφή, συνεπή, λογικό, συνοπτικό και αξιόπιστο τρόπο τη λειτουργία της στρατηγικής παρέμβασης και των παρεμβάσεων, την ουσιαστική συμβολή τους στους ειδικούς περιβαλλοντικούς και κλιματικούς στόχους, τη συνοχή τους με άλλες παρεμβάσεις που συμβάλλουν στην επίτευξη των ειδικών στόχων και τη συμμόρφωση κάθε παρέμβασης με τις γενικές και ειδικές απαιτήσεις του εν λόγω κανονισμού που ισχύουν γι’
αυτήν. Η Επιτροπή διευκρινίζει, όσον αφορά την περιβαλλοντική και κλιματική αρχιτεκτονική, ότι ελέγχει τη συμμόρφωση της εν λόγω αρχιτεκτονικής προς τις απαιτήσεις του άρθρου 109, παράγραφος 2, στοιχείο αʹ, του εν λόγω κανονισμού, συμπεριλαμβανομένης της συμβολής της στην επίτευξη των μακροπρόθεσμων εθνικών αριθμητικών στόχων και της συνοχής της με αυτούς.
137    Επιπροσθέτως, η Επιτροπή, στο υποτμήμα 3.3 του παραρτήματος της προσβαλλόμενης απόφασης, στο οποίο γίνεται μνεία στις σκέψεις 104 και 107 ανωτέρω, επιβεβαιώνει ότι υποχρεούται να εξακριβώσει, στο πλαίσιο της διαδικασίας έγκρισης, τόσο την ουσιαστική συμβολή της στρατηγικής παρέμβασης του ΣΣΚΓΠ και των στοιχείων που το συνθέτουν στους γενικούς και ειδικούς στόχους όσο και τη συμβατότητα του εν λόγω σχεδίου με τις απαιτήσεις του δικαίου της Ένωσης που απαριθμούνται περιοριστικώς στο άρθρο 118, παράγραφος 4, του κανονισμού 2021/2115. Η Επιτροπή φροντίζει να διευκρινίσει ότι το ζητούμενο είναι να διασφαλιστεί ότι τα κράτη μέλη τηρούν τις υποχρεώσεις ως προς τα χρησιμοποιούμενα μέσα τις οποίες τους επιβάλλει ο εν λόγω κανονισμός.
138    Από την προσβαλλόμενη απόφαση δεν προκύπτει ότι η Επιτροπή θεώρησε ότι, στο πλαίσιο της διαδικασίας έγκρισης του γαλλικού ΣΣΚΓΠ, έπρεπε να περιοριστεί σε συνολική εκτίμηση του εν λόγω σχεδίου χωρίς να ελέγξει τα μέτρα που αυτό περιείχε. Αντιθέτως, από την προσβαλλόμενη απόφαση προκύπτει ότι η Επιτροπή εκτιμά ότι ο έλεγχός της πρέπει να αφορά το σύνολο των στοιχείων που συνθέτουν την πρόταση ΣΣΚΓΠ, δεδομένου ότι υποχρεούται να εκτιμά όχι μόνον τα μεμονωμένα αλλά και τα συντονισμένα αποτελέσματα των μέτρων.
139    Επομένως, η δεύτερη αιτίαση του πρώτου σκέλους πρέπει να απορριφθεί ως αβάσιμη και, κατά συνέπεια, πρέπει να απορριφθεί το πρώτο σκέλος του πρώτου λόγου ακυρώσεως.
3.      Επί του τρίτου σκέλους του πρώτου λόγου ακυρώσεως, με το οποίο προβάλλεται ότι η Επιτροπή υπέπεσε, στην προσβαλλόμενη απόφαση, σε πρόδηλο σφάλμα εκτιμήσεως, καθόσον κατέληξε στο συμπέρασμα ότι το γαλλικό ΣΣΚΓΠ πληρούσε τα ουσιώδη στοιχεία του κανονισμού 2021/2115
140    Οι προσφεύγουσες θεωρούν ότι η Επιτροπή υπέπεσε σε πρόδηλο σφάλμα εκτιμήσεως στο υποτμήμα 4.1 του παραρτήματος της προσβαλλόμενης απόφασης, καθόσον έκρινε ότι το γαλλικό ΣΣΚΓΠ πληρούσε τα ουσιώδη στοιχεία του κανονισμού 2021/2115 όσον αφορά το περιβάλλον και το κλίμα. Υποστηρίζουν ότι στην αναθεωρημένη πρόταση του γαλλικού ΣΣΚΓΠ δεν διορθώθηκαν σημεία τα οποία δεν ήταν συμβατά με τα ουσιώδη στοιχεία του εν λόγω κανονισμού, ιδίως όσον αφορά τους ειδικούς περιβαλλοντικούς και κλιματικούς στόχους μείωσης των εκπομπών αερίων του θερμοκηπίου, προστασίας των υδάτινων πόρων καθώς και διατήρησης και αποκατάστασης της βιοποικιλότητας.
[παραλειπόμενα]
143    Επισημαίνεται ότι, με το τρίτο σκέλος του πρώτου λόγου ακυρώσεως, οι προσφεύγουσες προσάπτουν, κατ’ ουσίαν, στην Επιτροπή ότι υπέπεσε σε πρόδηλο σφάλμα εκτιμήσεως, καθόσον έκρινε ότι το γαλλικό ΣΣΚΓΠ ήταν συμβατό με τους ειδικούς περιβαλλοντικούς και κλιματικούς στόχους.
144    Επιπροσθέτως, οι προσφεύγουσες προσάπτουν επίσης στην Επιτροπή, με τον δεύτερο, τον τρίτο και τον τέταρτο λόγο ακυρώσεως, ότι υπέπεσε σε πλείονα σφάλματα εκτιμήσεως, καθόσον έκρινε ότι η απόφαση έγκρισης ήταν συμβατή με τους ειδικούς περιβαλλοντικούς και κλιματικούς στόχους.
145    Ως εκ τούτου, το τρίτο σκέλος του πρώτου λόγου ακυρώσεως, το οποίο αφορά την τήρηση των ειδικών περιβαλλοντικών και κλιματικών στόχων, πρέπει να εξετασθεί μαζί με τον δεύτερο, τον τρίτο και τον τέταρτο λόγο ακυρώσεως.
146    Λαμβανομένων υπόψη των ανωτέρω σκέψεων, ο πρώτος λόγος ακυρώσεως πρέπει να απορριφθεί ως εν μέρει αλυσιτελής και εν μέρει αβάσιμος και,
κατά τα λοιπά, να γίνει παραπομπή στην εξέταση του δεύτερου, του τρίτου και του τέταρτου λόγου ακυρώσεως.
[παραλειπόμενα]
Ε.      Επί του τρίτου λόγου ακυρώσεως, με τον οποίο προβάλλονται πρόδηλα σφάλματα εκτιμήσεως ως προς τη συμβολή του γαλλικού ΣΣΚΓΠ στην επίτευξη του ειδικού στόχου Ε και στους μακροπρόθεσμους εθνικούς αριθμητικούς στόχους που αφορούν τον εν λόγω ειδικό στόχο
223    Ο τρίτος λόγος ακυρώσεως υποδιαιρείται σε δύο σκέλη, εκ των οποίων το πρώτο αφορά πρόδηλο σφάλμα εκτιμήσεως ως προς την ουσιαστική συμβολή της στρατηγικής παρέμβασης του γαλλικού ΣΣΚΓΠ στον ειδικό στόχο E, ιδίως στην προστασία των υδάτινων πόρων, και, το δεύτερο, πρόδηλο σφάλμα εκτιμήσεως ως προς την ουσιαστική συμβολή του γαλλικού ΣΣΚΓΠ στην επίτευξη των μακροπρόθεσμων εθνικών αριθμητικών στόχων για την προστασία των υδάτινων πόρων που απορρέουν από την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ 2000, L 327, σ. 1), και από την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (ΕΕ 1991, L 375, σ. 1).
1.      Επί του πρώτου σκέλους του τρίτου λόγου ακυρώσεως, με το οποίο προβάλλεται πρόδηλο σφάλμα εκτιμήσεως ως προς την ουσιαστική συμβολή της στρατηγικής παρέμβασης του γαλλικού ΣΣΚΓΠ στον ειδικό στόχο Ε, και ειδικότερα στην προστασία των υδάτινων πόρων
224    Οι προσφεύγουσες ισχυρίζονται ότι η Επιτροπή υπέπεσε σε πρόδηλο σφάλμα εκτιμήσεως με την προσβαλλόμενη απόφαση, καθόσον κατέληξε στο συμπέρασμα ότι η στρατηγική παρέμβασης του γαλλικού ΣΣΚΓΠ συνέβαλλε αποτελεσματικά στην προστασία των υδάτινων πόρων, η οποία προβλέπεται στο πλαίσιο του ειδικού στόχου Ε, παρόλο που δεν καθιστά δυνατή τη μείωση της χρήσης φυτοφαρμάκων λόγω της μη τήρησης του προτύπου ΚΓΠΚ 7 και του οικολογικού προγράμματος, όπως αυτά ορίζονται στον κανονισμό 2021/2115.
225    Το πρώτο σκέλος του τρίτου λόγου ακυρώσεως υποδιαιρείται σε πέντε αιτιάσεις, οι οποίες αφορούν, πρώτον, τον χαρακτήρα της μείωσης της χρήσης φυτοφαρμάκων ως πρώτης προτεραιότητας στο πλαίσιο της επίτευξης του ειδικού στόχου Ε, δεύτερον, ακαταλληλότητα της εξεταστικής λογικής που ακολούθησε η Επιτροπή για να εκτιμήσει τη συμβολή της στρατηγικής παρέμβασης στον ειδικό στόχο E, τρίτον, μη τήρηση από το γαλλικό ΣΣΚΓΠ του προτύπου ΚΓΠΚ 7 που προβλέπεται στο άρθρο 13 του κανονισμού 2021/2115, τέταρτον, μη τήρηση από το γαλλικό ΣΣΚΓΠ του προβλεπόμενου στο άρθρο 31 του εν λόγω κανονισμού οικολογικού προγράμματος και, πέμπτον, αδυναμία της στρατηγικής παρέμβασης να επιτύχει τον ειδικό στόχο Ε λόγω των περιορισμών που συνδέονται με τους όρους εφαρμογής του προτύπου ΚΓΠΚ 7 και του οικολογικού προγράμματος από τις γαλλικές αρχές.
[παραλειπόμενα]
γ)      Επί της τρίτης αιτιάσεως, με την οποία προβάλλεται ότι το πρότυπο ΚΓΠΚ 7 που τέθηκε σε εφαρμογή από το γαλλικό ΣΣΚΓΠ δεν συνάδει με το άρθρο 13 του κανονισμού 2021/2115 ούτε με τις ελάχιστες απαιτήσεις που καθορίζει ο κανονισμός
246    Όπως υπομνήσθηκε στις σκέψεις 103 και 135 ανωτέρω, βάσει του άρθρου 118, παράγραφος 4, του κανονισμού 2021/2115, η Επιτροπή οφείλει να διασφαλίζει ότι κάθε πρόταση ΣΣΚΓΠ είναι συμβατή με ορισμένες απαιτήσεις του δικαίου της Ένωσης, ιδίως με τις διατάξεις του Χάρτη των Θεμελιωδών Δικαιωμάτων της Ευρωπαϊκής Ένωσης, με τις διατάξεις του κανονισμού 2021/2115 και του κανονισμού 2021/2116, καθώς και με τις διατάξεις των κατ’ εξουσιοδότηση και εκτελεστικών πράξεων που εκδίδονται κατ’ εφαρμογήν των ανωτέρω κανονισμών. Ο ως άνω έλεγχος συμβατότητας απαιτεί εκτίμηση όχι μόνον της ουσιαστικής συμβολής της στρατηγικής παρέμβασης κάθε σχεδίου στην επίτευξη των ειδικών στόχων σύμφωνα με μια συνολική προσέγγιση, αλλά και της μη αντίθεσης των μέτρων που τα σχέδια αυτά περιέχουν προς τις ελάχιστες απαιτήσεις του δικαίου της Ένωσης που αναφέρονται στο εν λόγω άρθρο.
247    Στο πλαίσιο της τρίτης αιτιάσεως του πρώτου σκέλους του τρίτου λόγου ακυρώσεως, οι προσφεύγουσες υποστηρίζουν ότι το πρότυπο ΚΓΠΚ 7, όπως εφαρμόστηκε από το γαλλικό ΣΣΚΓΠ, δεν είναι σύμφωνο ούτε με το άρθρο 13, παράγραφος 1, του κανονισμού 2021/2115 ούτε με τις ελάχιστες απαιτήσεις του παραρτήματος III του εν λόγω κανονισμού, όπερ συνιστά παράβαση του άρθρου 118, παράγραφος 4, του εν λόγω κανονισμού. Επιπλέον, παρεκκλίσεις από τον γενικό κανόνα της ετήσιας αμειψισποράς επιτρέπονται μόνο σε περιφερειακό επίπεδο ή σε επίπεδο εκμεταλλεύσεων με ορισμένα χαρακτηριστικά. Επιπροσθέτως, όπως προκύπτει από το άρθρο 109, παράγραφος 2, στοιχείο αʹ, σημείο ii, του κανονισμού, η αξιολόγηση της συνολικής συμβολής της αιρεσιμότητας στους ειδικούς στόχους δεν αποκλείει συγκεκριμένη αξιολόγηση των προτύπων ΚΓΠΚ, όπως αυτά εφαρμόζονται με το ΣΣΚΓΠ.
248    Η Επιτροπή, υποστηριζόμενη από τη Γαλλική Δημοκρατία, αντικρούει τα επιχειρήματα των προσφευγουσών. Κατά την άποψή της, η εφαρμογή του προτύπου ΚΓΠΚ 7 από το γαλλικό ΣΣΚΓΠ πληροί τις ελάχιστες απαιτήσεις οι οποίες καθορίζονται στο άρθρο 13, παράγραφος 1, του κανονισμού 2021/2115 και εξειδικεύονται στο παράρτημα III του εν λόγω κανονισμού, επιτρέπουν δε στα κράτη μέλη να εφαρμόζουν το πρότυπο αυτό με ορισμένη ευελιξία προκειμένου να λαμβάνεται υπόψη η ποικιλομορφία των γεωργικών μεθόδων και συνθηκών στις διάφορες περιοχές της χώρας. Επιπλέον, είναι δυνατές εξαιρέσεις εφόσον διασφαλίζουν την επίτευξη του κύριου στόχου που επιδιώκεται με το πρότυπο ΚΓΠΚ 7, ήτοι τη διατήρηση του εδαφικού δυναμικού. Το γαλλικό ΣΣΚΓΠ διασφαλίζει πλήρως, κατά την άποψη της Επιτροπής, αυτόν τον στόχο, ενώ παράλληλα εφαρμόζει μακροπρόθεσμη αμειψισπορά, προβλέπει ευελιξία σε περίπτωση δυσμενών κλιματικών συνθηκών και λαμβάνει υπόψη τις διαφορές μεταξύ των περιφερειών. Συναφώς, σε επίπεδο αγροτεμαχίου, σύμφωνα με το άρθρο 13 του κανονισμού, η υποχρέωση που καθορίζεται από το πρότυπο ΚΓΠΚ 7 εκπληρώνεται είτε με την τροποποίηση της κύριας καλλιέργειας ανά διετία είτε με φύτευση δευτερεύουσας καλλιέργειας κάθε έτος.
249    Εν προκειμένω, από το υποτμήμα 4.3 του παραρτήματος της προσβαλλόμενης απόφασης προκύπτει ότι, απαντώντας στην αίτηση εσωτερικής επανεξέτασης, η Επιτροπή θεώρησε ότι, αφενός, το πρότυπο ΚΓΠΚ 7 δεν συνιστά παρέμβαση κατά την έννοια του άρθρου 111 του κανονισμού 2021/2115 και, επομένως, δεν περιλαμβάνεται στο πλαίσιο επιδόσεων που προβλέπει ο εν λόγω κανονισμός, μολονότι είναι ουσιώδες ως ελάχιστη απαίτηση και ως βάση ορισμένων παρεμβάσεων. Αφετέρου, το πρότυπο ΚΓΠΚ 7, ως απαίτηση αιρεσιμότητας την οποία πρέπει να τηρούν όλοι οι γεωργοί, δεν είναι, κατά την Επιτροπή, κρίσιμο για την εκτίμηση της συμβολής του γαλλικού ΣΣΚΓΠ στον δείκτη αποτελεσμάτων R.24.
250    Προκαταρκτικώς, υπενθυμίζεται ότι, στο πλαίσιο εσωτερικής επανεξέτασης δυνάμει του άρθρου 10, παράγραφος 1, του κανονισμού Aarhus, ο αιτών μπορεί να επικαλεστεί ότι η πράξη την οποία αφορά η αίτηση επανεξέτασης είναι αντίθετη προς το περιβαλλοντικό δίκαιο.
251    Στο πλαίσιο αυτό, το πρότυπο ΚΓΠΚ 7, λαμβανομένου υπόψη του στόχου του για διατήρηση του εδαφικού δυναμικού, μέσω της αμειψισποράς κύριων ή δευτερευουσών καλλιεργειών σε αρόσιμη γη, συμβάλλει στην επιδίωξη των στόχων της πολιτικής της Ένωσης στον τομέα του περιβάλλοντος, ιδίως στη διατήρηση, στην προστασία και στη βελτίωση της ποιότητας του περιβάλλοντος και στη συνετή και ορθολογική χρησιμοποίηση των φυσικών πόρων. Ως εκ τούτου, το εν λόγω πρότυπο εμπίπτει στην έννοια του «περιβαλλοντικού δικαίου» κατά το άρθρο 2, παράγραφος 1, στοιχείο στʹ, του κανονισμού Aarhus (πρβλ. απόφαση της 6ης Ιουλίου 2023, ΕΤΕπ και Επιτροπή κατά ClientEarth, C‑212/21 P και C‑223/21 P, EU:C:2023:546, σκέψεις 83 έως 87).
252    Υπογραμμίζεται ότι από το ίδιο το γράμμα του άρθρου 13, παράγραφος 1, του κανονισμού 2021/2115 προκύπτει ότι εναπόκειται στα κράτη μέλη να μεριμνούν ώστε όλες οι γεωργικές εκτάσεις να διατηρούνται σε καλή γεωργική και περιβαλλοντική κατάσταση. Προς τούτο, τα κράτη μέλη καθορίζουν, σε εθνικό ή περιφερειακό επίπεδο, τα ελάχιστα πρότυπα για κάθε πρότυπο ΚΓΠΚ που παρατίθεται στο παράρτημα ΙΙΙ του ως άνω κανονισμού, σύμφωνα με τον κύριο στόχο των εν λόγω προτύπων όπως αναφέρεται στο παράρτημα αυτό. Επιπροσθέτως, κατά τον καθορισμό των ελάχιστων προτύπων τους, τα κράτη μέλη λαμβάνουν υπόψη, κατά περίπτωση, τα ιδιαίτερα χαρακτηριστικά των σχετικών εκτάσεων, συμπεριλαμβανομένων των εδαφοκλιματικών συνθηκών, τα υφιστάμενα γεωργικά συστήματα, τις γεωργικές πρακτικές, το μέγεθος και τη διάρθρωση των γεωργικών εκμεταλλεύσεων, τις χρήσεις γης και τις ιδιαιτερότητες των εξόχως απόκεντρων περιοχών.
253    Ως εκ τούτου, τα κράτη μέλη υποχρεούνται να θεσπίζουν ελάχιστα πρότυπα για κάθε πρότυπο ΚΓΠΚ
που διαλαμβάνεται στο παράρτημα III του κανονισμού 2021/2115. Η προσέγγιση αυτή επιβεβαιώνεται από την αιτιολογική σκέψη 43 του εν λόγω κανονισμού. Εντούτοις, μολονότι τα κράτη μέλη υποχρεούνται, κατά τον προσδιορισμό των απαιτήσεων αυτών, να τηρούν το εν λόγω παράρτημα, εντούτοις, το παράρτημα, μέσω της χρήσης γενικών όρων και εννοιών, καταλείπει στα κράτη μέλη ορισμένο περιθώριο εκτίμησης όσον αφορά τον συγκεκριμένο προσδιορισμό των εν λόγω προτύπων (βλ., κατ’ αναλογίαν, απόφαση της 7ης Αυγούστου 2018, Argo Kalda Mardi talu, C‑435/17, EU:C:2018:637, σκέψη 36 και εκεί μνημονευόμενη νομολογία).
254    Επομένως, το εύρος του περιθωρίου εκτίμησης που αναγνωρίζεται στα κράτη μέλη ως προς τον καθορισμό των προτύπων ΚΓΠΚ εξαρτάται, μεταξύ άλλων, από τη διατύπωσή τους ή τον βαθμό ακρίβειας
που τα χαρακτηρίζει στο δίκαιο της Ένωσης, ήτοι, εν προκειμένω, από το περιεχόμενο του παραρτήματος III του κανονισμού 2021/2115.
255    Το παράρτημα III του κανονισμού 2021/2115 ορίζει ότι ο κύριος στόχος του προτύπου ΚΓΠΚ 7 είναι η διατήρηση του εδαφικού δυναμικού. Συναφώς, σε υποσημείωση του εν λόγω παραρτήματος παρέχονται διευκρινίσεις ως προς το τι σημαίνει η έννοια της «αμειψισποράς». Κατά την υποσημείωση αυτή, η αμειψισπορά συνίσταται σε αλλαγή καλλιέργειας τουλάχιστον μία φορά ετησίως σε επίπεδο αγροτεμαχίου, συμπεριλαμβανομένων των κατάλληλα διαχειριζόμενων δευτερευουσών καλλιεργειών, εκτός από την περίπτωση πολυετών καλλιεργειών, αγρωστωδών και άλλων ποωδών κτηνοτροφικών φυτών και γης υπό αγρανάπαυση.
256    Διαπιστώνεται ότι, μολονότι το πρότυπο ΚΓΠΚ 7 είναι διατυπωμένο με γενικούς όρους, η διατύπωση της υποσημείωσης, στην οποία παραπέμπει το παράρτημα III του κανονισμού 2021/2115, ορίζει επακριβώς τις ελάχιστες απαιτήσεις ως προς την αμειψισπορά καθώς και τις ενδεχόμενες προσαρμογές και εξαιρέσεις της.
257    Επομένως, το περιθώριο εκτιμήσεως των κρατών μελών ως προς τον καθορισμό του προτύπου ΚΓΠΚ 7 δεν μπορεί να θίξει τις ελάχιστες απαιτήσεις αμειψισποράς των καλλιεργειών που υπομνήσθηκαν στη σκέψη 255 ανωτέρω.
258    Εν προκειμένω, το πρότυπο ΚΓΠΚ 7, όπως εφαρμόστηκε από το γαλλικό ΣΣΚΓΠ, προβλέπει ότι η τήρησή του εκτιμάται βάσει δύο σωρευτικών κριτηρίων, εκ των οποίων το πρώτο αφορά το επίπεδο εκμετάλλευσης και το δεύτερο το επίπεδο αγροτεμαχίου, όπως επιβεβαίωσε η Γαλλική Δημοκρατία κατά την επ’ ακροατηρίου συζήτηση.
259    Στο επίπεδο εκμετάλλευσης, το γαλλικό ΣΣΚΓΠ καθορίζει ένα ετήσιο κριτήριο αμειψισποράς, ήτοι ότι στο 35 %
τουλάχιστον της καλλιεργητικής έκτασης μιας εκμετάλλευσης η κύρια καλλιέργεια πρέπει να είναι διαφορετική από εκείνη του προηγούμενου έτους ή να ακολουθείται από δευτερεύουσα καλλιέργεια.
260    Στο επίπεδο αγροτεμαχίου, το γαλλικό ΣΣΚΓΠ απαιτεί τη φύτευση είτε δύο διαφορετικών κύριων καλλιεργειών για περίοδο τεσσάρων ετών είτε τη φύτευση δευτερεύουσας καλλιέργειας κάθε χρόνο για την ίδια περίοδο, εκτός από τις εκτάσεις «σπόρων αραβοσίτου». Προβλέπεται επίσης παρέκκλιση με βάση τη διαφοροποίηση των ειδικών καλλιεργειών για εκμεταλλεύσεις που βρίσκονται στην πεδιάδα του Ρήνου καθώς και πλείονες εξαιρέσεις.
261    Συναφώς, επισημαίνεται ότι το πρώτο κριτήριο, το οποίο υπομνήσθηκε στη σκέψη 259 ανωτέρω, χρησιμοποιεί διαφορετική ορολογία από εκείνη του παραρτήματος III του κανονισμού 2021/2115 χωρίς ειδική αιτιολόγηση.
262    Επιπλέον, το ίδιο κριτήριο εισάγει συμπληρωματική παράμετρο, η οποία δεν προβλέπεται στο παράρτημα III του κανονισμού 2021/2115. Η παράμετρος αυτή περιορίζει σε 35 % το ποσοστό των αρόσιμων γαιών τις οποίες αφορά η υποχρέωση αμειψισποράς, όπως αυτή ορίζεται στο εν λόγω παράρτημα. Το γαλλικό ΣΣΚΓΠ ουδόλως εξηγεί γιατί περιελήφθη η παράμετρος αυτή σε επίπεδο που υπολείπεται των ελάχιστων απαιτήσεων στο πλαίσιο των κριτηρίων του προτύπου ΚΓΠΚ 7. Ειδικότερα, το ανωτέρω μειωμένο ποσοστό περιορίζει το περιεχόμενο της απαίτησης για αμειψισπορά και, επομένως, το περιεχόμενο του κύριου στόχου του εν λόγω προτύπου, ο οποίος μνημονεύεται στο ίδιο παράρτημα και συνίσταται στη διατήρηση του εδαφικού δυναμικού.
263    Το δεύτερο κριτήριο, που μνημονεύεται στη σκέψη 260 ανωτέρω, προβλέπει τη δυνατότητα επιλογής μεταξύ πολυετούς αμειψισποράς της κύριας καλλιέργειας ή ετήσιας αμειψισποράς της δευτερεύουσας καλλιέργειας. Συγκεκριμένα, το κριτήριο αυτό απαιτεί να υπάρχουν είτε δύο κύριες καλλιέργειες για περίοδο τεσσάρων ετών είτε μία δευτερεύουσα καλλιέργεια ετησίως. Εντούτοις, μια τέτοια εναλλακτική λύση δεν φαίνεται να συνάδει με το παράρτημα III του κανονισμού 2021/2115, το οποίο ορίζει ότι η αμειψισπορά συνίσταται σε αλλαγή καλλιέργειας τουλάχιστον μία φορά ετησίως σε επίπεδο αγροτεμαχίου, συμπεριλαμβανομένων των κατάλληλα διαχειριζόμενων δευτερευουσών καλλιεργειών.
264    Επομένως, ο συνδυασμός των δύο αυτών σωρευτικών κριτηρίων οδηγεί σε λιγότερο συχνή αμειψισπορά για μικρότερη ποσότητα καλλιεργήσιμων γαιών σε σχέση με τις ελάχιστες απαιτήσεις
που ορίζει ο κανονισμός 2021/2115.
265    Αφενός, από την προσβαλλόμενη απόφαση προκύπτει ότι οι δύο λόγοι τους οποίους αντιτάσσει η Επιτροπή και οι οποίοι υπομνήσθηκαν στη σκέψη 249 ανωτέρω δεν μπορούσαν να θεμελιώσουν νομίμως την απόφαση αυτή, καθόσον δεν αποδεικνύουν ότι οι όροι εφαρμογής του προτύπου ΚΓΠΚ 7 από τις γαλλικές αρχές, όπως αυτοί εγκρίθηκαν με την απόφαση έγκρισης, ήταν σύμφωνοι με τον ορισμό του προτύπου αυτού κατά τον κανονισμό. Αφετέρου, η Επιτροπή έκρινε απλώς ότι το πρότυπο ΚΓΠΚ 7, όπως εφαρμόστηκε από το γαλλικό ΣΣΚΓΠ, συνέβαλλε στη μείωση της χρήσης φυτοφαρμάκων λόγω των αποτελεσμάτων της πρακτικής της αμειψισποράς την οποία προέβλεπε το εν λόγω πρότυπο, χωρίς να λάβει υπόψη το γεγονός ότι δεν πληρούνταν οι ως άνω ελάχιστες απαιτήσεις.
266    Ως εκ τούτου, οι προσφεύγουσες απέδειξαν, επαρκώς κατά νόμον, ότι η Επιτροπή υπέπεσε σε πρόδηλο σφάλμα εκτιμήσεως με την προσβαλλόμενη απόφαση, καθόσον απέρριψε ως αβάσιμο τον λόγο εσωτερικής επανεξέτασης με τον οποίο προβλήθηκε ότι οι προϋποθέσεις εφαρμογής του προτύπου ΚΓΠΚ 7, οι οποίες προβλέπονται από το γαλλικό ΣΣΚΓΠ και επικυρώθηκαν με την απόφαση έγκρισης, δεν πληρούσαν τις ελάχιστες απαιτήσεις του άρθρου 13, παράγραφος 1, και του παραρτήματος III του κανονισμού 2021/2115.
[παραλειπόμενα]
ε)      Επί της πέμπτης αιτιάσεως, με την οποία προβάλλεται έλλειψη ουσιαστικής συμβολής της στρατηγικής παρέμβασης του γαλλικού ΣΣΚΓΠ στον ειδικό στόχο E
302    Οι προσφεύγουσες ισχυρίζονται ότι η στρατηγική παρέμβασης του γαλλικού ΣΣΚΓΠ, ιδίως στο μέτρο που διευκρινίζει τις προϋποθέσεις εφαρμογής του προτύπου ΚΓΠΚ 7 και του οικολογικού προγράμματος, δεν καθιστά δυνατή την επίτευξη του ειδικού στόχου Ε και δεν ανταποκρίνεται στην πρώτης προτεραιότητας ανάγκη μείωσης των φυτοφαρμάκων στον γαλλικό γεωργικό τομέα.
303    Όσον αφορά το πρότυπο ΚΓΠΚ 7, οι προσφεύγουσες φρονούν ότι, ακόμη και αν ένα τέτοιο πρότυπο δεν χαρακτηρίζεται ως παρέμβαση κατά την έννοια του άρθρου 111 του κανονισμού 2021/2115, εντούτοις αποτελεί μοχλό τον οποίο επικαλείται το γαλλικό ΣΣΚΓΠ προκειμένου να δικαιολογήσει το πόσο φιλόδοξο είναι όσον αφορά τη μείωση της εξάρτησης από τα φυτοφάρμακα.
304    Όσον αφορά το οικολογικό πρόγραμμα, αφενός, οι προσφεύγουσες υποστηρίζουν ότι η οδός των πρακτικών διαφοροποίησης των καλλιεργειών δεν μπορεί να έχει σωρευτικό αποτέλεσμα για το σύνολο των γεωργικών εκμεταλλεύσεων, αλλά μόνο για τις ήδη διαφοροποιημένες εκμεταλλεύσεις. Η Επιτροπή, με τις παρατηρήσεις της, προειδοποίησε τη Γαλλική Δημοκρατία ότι η οδός αυτή δεν ήταν επαρκώς φιλόδοξη. Αφετέρου, η οδός της πιστοποίησης δεν θα μπορούσε να ανταποκριθεί στην πρώτης προτεραιότητας ανάγκη μείωσης της χρήσης φυτοφαρμάκων και θα έθετε επίσης σε κίνδυνο την επίτευξη των αριθμητικών στόχων προς τον σκοπό αυτό, αποτρέποντας τους γεωργούς από την οδό των πρακτικών διαφοροποίησης. Επιπροσθέτως, οι προσφεύγουσες θεωρούν ότι οι γεωργικές εκμεταλλεύσεις δεν έχουν οικονομικό συμφέρον να τηρήσουν το σύνολο των δεσμεύσεων πλειόνων οδών πρόσβασης στο οικολογικό πρόγραμμα.
305    Η Επιτροπή, υποστηριζόμενη από τη Γαλλική Δημοκρατία, αντικρούει τα επιχειρήματα των προσφευγουσών.
306    Όπως υπομνήσθηκε στη σκέψη 246 ανωτέρω, στο πλαίσιο του ελέγχου συμβατότητας, η Επιτροπή οφείλει να εκτιμά, βάσει συνολικής προσέγγισης, την ουσιαστική συμβολή της στρατηγικής παρέμβασης κάθε πρότασης ΣΣΚΓΠ στην επίτευξη του συνόλου των ειδικών στόχων του κανονισμού 2021/2115.
307    Πρώτον, υπό το πρίσμα των σκέψεων 252 έως 266 ανωτέρω, πρέπει να εξεταστούν οι συνέπειες της ύπαρξης εύλογων αμφιβολιών ως προς την τήρηση, από το πρότυπο ΚΓΠΚ 7 που εφάρμοσε το γαλλικό ΣΣΚΓΠ, των ελάχιστων απαιτήσεων του κανονισμού 2021/2115 όσον αφορά την εκτίμηση της ουσιαστικής συμβολής της στρατηγικής παρέμβασης του σχεδίου αυτού στον ειδικό στόχο Ε, στο πλαίσιο του ελέγχου συμβατότητας που διενεργεί η Επιτροπή δυνάμει του άρθρου 118, παράγραφος 4, του κανονισμού 2021/2115.
308    Συναφώς, υπενθυμίζεται ότι, κατά το άρθρο 12, παράγραφος 1, του κανονισμού 2021/2115, το πρότυπο ΚΓΠΚ 7 συνιστά απαίτηση αιρεσιμότητας.
309    Κατά το άρθρο 109, παράγραφος 2, του κανονισμού 2021/2115, η στρατηγική παρέμβασης κάθε ΣΣΚΓΠ πρέπει να αποδεικνύει τη συνοχή της στρατηγικής και τη συμπληρωματικότητα των παρεμβάσεων που συνδέονται με τους διάφορους ειδικούς στόχους. Προς τούτο, κάθε ΣΣΚΓΠ πρέπει να παρέχει επισκόπηση της περιβαλλοντικής και κλιματικής αρχιτεκτονικής του, στην οποία να περιγράφονται, μεταξύ άλλων, πρώτον, για κάθε πρότυπο ΚΓΠΚ, ο τρόπος με τον οποίο εφαρμόζεται το πρότυπο συμπεριλαμβανομένης, εφόσον απαιτείται, περιγραφής του τρόπου με τον οποίο η πρακτική συμβάλλει στην επίτευξη του κύριου στόχου του προτύπου αυτού, δεύτερον, για το σύνολο της αιρεσιμότητας, η συνολική συμβολή της στην επίτευξη των ειδικών περιβαλλοντικών και κλιματικών στόχων και, τρίτον, η συμπληρωματικότητα μεταξύ των συναφών βασικών συνθηκών, η αιρεσιμότητα και οι διάφορες παρεμβάσεις
που αφορούν τους ίδιους ειδικούς περιβαλλοντικούς και κλιματικούς στόχους.
310    Επιπλέον, κατά το παράρτημα III του κανονισμού 2021/2115, το πρότυπο ΚΓΠΚ 7 έχει ως κύριο στόχο τη διατήρηση του εδαφικού δυναμικού, που επιδιώκεται με τον ειδικό στόχο Ε.
311    Εν προκειμένω, από την προσβαλλόμενη απόφαση προκύπτει ότι η Επιτροπή εξέτασε τις απαιτήσεις αιρεσιμότητας, συμπεριλαμβανομένου του προτύπου ΚΓΠΚ 7, σε σχέση με τον ειδικό στόχο E, σύμφωνα με την παρουσίαση του γαλλικού ΣΣΚΓΠ όσον αφορά την περιβαλλοντική και κλιματική αρχιτεκτονική του. Συγκεκριμένα, κατά το γαλλικό ΣΣΚΓΠ, η αιρεσιμότητα καθιστά δυνατή την επίτευξη του ειδικού στόχου Ε χάρη στα πρότυπα ΚΓΠΚ 1, 2, 3, 4, 6, 7 και 8.
312    Επομένως, τα ενδεχόμενα προβλήματα συμβατότητας που επηρεάζουν το πρότυπο ΚΓΠΚ 7 του γαλλικού ΣΣΚΓΠ ενδέχεται να έχουν επιπτώσεις στην περιβαλλοντική και κλιματική αρχιτεκτονική του εν λόγω σχεδίου και, επομένως, στη συνολική εκτίμηση της ουσιαστικής συμβολής της στρατηγικής παρέμβασης του γαλλικού ΣΣΚΓΠ στην επίτευξη του ειδικού στόχου E.
313    Εντούτοις, στο μέτρο που ο έλεγχος συμβατότητας που διενεργεί η Επιτροπή στηρίζεται σε συνολική προσέγγιση της ουσιαστικής συμβολής κάθε ΣΣΚΓΠ στην επίτευξη των ειδικών στόχων, εναπόκειται στις προσφεύγουσες να αποδείξουν την επίδραση που ασκεί η μη τήρηση, από πρότυπο αιρεσιμότητας του γαλλικού ΣΣΚΓΠ, των ελάχιστων απαιτήσεων που καθορίζει ο κανονισμός 2021/2115, εν προκειμένω το πρότυπο ΚΓΠΚ 7 και το άρθρο 13 του εν λόγω κανονισμού, επί του εύλογου χαρακτήρα της εκτίμησης της Επιτροπής όσον αφορά την ουσιαστική συμβολή της στρατηγικής παρέμβασης του ως άνω ΣΣΚΓΠ ως προς τον ειδικό στόχο E.
314    Οι προσφεύγουσες ισχυρίζονται απλώς και μόνον ότι η Επιτροπή υπέπεσε σε πρόδηλο σφάλμα εκτιμήσεως, καθόσον ενέκρινε το γαλλικό ΣΣΚΓΠ, ενώ το πρότυπο ΚΓΠΚ 7 που αυτό περιέχει δεν πληροί τις ελάχιστες απαιτήσεις του κανονισμού 2021/2115.
315    Εντούτοις, με την προσβαλλόμενη απόφαση, η Επιτροπή έκρινε ότι η περιβαλλοντική και κλιματική αρχιτεκτονική του γαλλικού ΣΣΚΓΠ αποδείκνυε την ουσιαστική συμβολή της στρατηγικής παρέμβασης για την επίτευξη του ειδικού στόχου Ε χάρη, μεταξύ άλλων, στη συνολική συμβολή του συνόλου των παρεμβάσεων που συνδέονται με τον στόχο αυτόν και της αιρεσιμότητας, καθώς και χάρη στη συμπληρωματικότητα των παρεμβάσεων αυτών, των συναφών βασικών συνθηκών και της εν λόγω αιρεσιμότητας σε σχέση με τον ως άνω στόχο.
316    Επομένως, η εκτίμηση της ουσιαστικής συμβολής του γαλλικού ΣΣΚΓΠ στον ειδικό στόχο E μπορεί να γίνει δεκτό ότι εξακολουθεί να είναι αληθής ή ορθή.
317    Δεύτερον, οι προσφεύγουσες δεν προσκομίζουν κανένα αποδεικτικό στοιχείο ικανό να κλονίσει την αξιοπιστία των εξηγήσεων της Επιτροπής στο υποτμήμα 4.3 του παραρτήματος της προσβαλλόμενης απόφασης όσον αφορά, αφενός, το σωρευτικό αποτέλεσμα των δεσμεύσεων του οικολογικού προγράμματος μέσω των πρακτικών διαφοροποίησης των καλλιεργειών και, αφετέρου, την απουσία τέτοιου αποτελέσματος μεταξύ των διαφόρων οδών του οικολογικού προγράμματος, με εξαίρεση το «επίδομα
περιφράξεων» του εν λόγω προγράμματος, το οποίο μπορεί να σωρευθεί με τις άλλες οδούς του οικολογικού προγράμματος που υπομνήσθηκαν στη σκέψη 285 ανωτέρω.
318    Τρίτον, οι προσφεύγουσες δεν τεκμηριώνουν το επιχείρημά τους ότι τα μέτρα που συμβάλλουν στη διαφοροποίηση των καλλιεργειών δεν είναι αρκούντως φιλόδοξα. Συγκεκριμένα, από το σημείο 38 των παρατηρήσεων της Επιτροπής βάσει του άρθρου 118, παράγραφος 3, του κανονισμού 2021/2115, το οποίο παραθέτουν οι προσφεύγουσες προς στήριξη του επιχειρήματός τους, προκύπτει ότι η Επιτροπή περιορίστηκε να ενθαρρύνει τη Γαλλική Δημοκρατία να ενισχύσει τη φιλοδοξία των μέτρων που συμβάλλουν στη διαφοροποίηση των καλλιεργειών προκειμένου να ευνοηθεί η εφαρμογή της αμειψισποράς στο σύνολο του εδάφους.
319    Τέταρτον, όσον αφορά την ικανότητα του οικολογικού προγράμματος, μέσω της οδού της πιστοποίησης, τόσο να ανταποκριθεί στην πρώτης προτεραιότητας ανάγκη μείωσης της χρήσης φυτοφαρμάκων όσο και να αποθαρρύνει τους γεωργούς από τις οδούς των πρακτικών, οι προσφεύγουσες δεν αποδεικνύουν επαρκώς κατά νόμον, σύμφωνα με τη νομολογία που παρατίθεται στις σκέψεις 18 και 19 ανωτέρω, ότι η προσβαλλόμενη απόφαση ενέχει πρόδηλο σφάλμα εκτιμήσεως. Συγκεκριμένα, οι προσφεύγουσες δεν προσκομίζουν κανένα αποδεικτικό στοιχείο ικανό να κλονίσει την αξιοπιστία των εξηγήσεων της Επιτροπής στο υποτμήμα 4.3 του παραρτήματος της προσβαλλόμενης απόφασης, κατά τις οποίες όχι μόνον η οδός αυτή συμβάλλει στην ικανοποίηση της ως άνω ανάγκης, αλλά πρέπει επίσης να ληφθούν υπόψη και οι στόχοι κάθε οδού πρόσβασης στο οικολογικό πρόγραμμα προκειμένου να εκτιμηθεί ο συνολικός ρόλος του στο πλαίσιο της περιβαλλοντικής και κλιματικής αρχιτεκτονικής του γαλλικού ΣΣΚΓΠ.
320    Λαμβανομένων υπόψη των προεκτεθέντων, πρέπει να γίνει δεκτή η τρίτη αιτίαση του πρώτου σκέλους του τρίτου λόγου ακυρώσεως και να απορριφθούν οι λοιπές αιτιάσεις.
2.      Επί του δευτέρου σκέλους του τρίτου λόγου ακυρώσεως, με το οποίο προβάλλεται πρόδηλο σφάλμα εκτιμήσεως ως προς τη συμβολή του γαλλικού ΣΣΚΓΠ στην επίτευξη των μακροπρόθεσμων εθνικών αριθμητικών στόχων στον τομέα της προστασίας των υδάτινων πόρων
[παραλειπόμενα]
337    Λαμβανομένων υπόψη των ανωτέρω σκέψεων, ο τρίτος λόγος ακυρώσεως πρέπει να απορριφθεί, υπό την επιφύλαξη του πρόδηλου σφάλματος εκτιμήσεως που διαπιστώθηκε στη σκέψη 266 ανωτέρω.
ΣΤ.    Επί του τετάρτου λόγου ακυρώσεως, με τον οποίο προβάλλονται πρόδηλα σφάλματα εκτιμήσεως ως προς τη συμβολή του γαλλικού ΣΣΚΓΠ στην επίτευξη του ειδικού στόχου ΣΤ
[παραλειπόμενα]
3.      Επί του τρίτου σκέλους, με το οποίο προβάλλεται έλλειψη ουσιαστικής συμβολής της στρατηγικής παρέμβασης του γαλλικού ΣΣΚΓΠ στις ανάγκες ΣΤ.2, ΣΤ.3 και ΣΤ.4
[παραλειπόμενα]
ε)      Επί της ανεπάρκειας των στηρίξεων της βιολογικής γεωργίας για την κάλυψη των αναγκών ΣΤ.2, ΣΤ.3 και ΣΤ.4
[παραλειπόμενα]
379    Κατόπιν όλων των ανωτέρω, συνάγεται ότι η Επιτροπή υπέπεσε σε πρόδηλο σφάλμα εκτιμήσεως, καθόσον απέρριψε ως αβάσιμο τον λόγο εσωτερικής επανεξέτασης με τον οποίο προβάλλεται ότι οι όροι εφαρμογής του προτύπου ΚΓΠΚ 7, οι οποίοι προβλέπονταν από το γαλλικό ΣΣΚΓΠ και επικυρώθηκαν με την απόφαση έγκρισης, δεν πληρούσαν τις ελάχιστες απαιτήσεις του άρθρου 13, παράγραφος 1, και του παραρτήματος III του κανονισμού 2021/2115.
380    Πρέπει να καθοριστεί αν η διαπιστωθείσα παρανομία μπορεί να επιφέρει την ολική ή μόνον μερική ακύρωση της προσβαλλόμενης απόφασης.
381    Συναφώς, κατά πάγια νομολογία, η μερική ακύρωση πράξης της Ένωσης είναι δυνατή μόνον εφόσον τα στοιχεία των οποίων ζητείται η ακύρωση δύνανται να αποσπασθούν από την υπόλοιπη πράξη. Η επιταγή αυτή περί δυνατότητας διαχωρισμού δεν πληρούται όταν η μερική ακύρωση μιας πράξης θα είχε ως αποτέλεσμα να μεταβληθεί η ουσία της [βλ. απόφαση της 10ης Μαΐου 2023, Ryanair κατά Επιτροπής (SAS II· COVID‑19), T‑238/21, μη δημοσιευθείσα, EU:T:2023:247, σκέψη 84 και εκεί μνημονευόμενη νομολογία].
382    Επιπλέον, υπενθυμίζεται ότι με την αίτηση εσωτερικής επανεξέτασης διοικητικής πράξης ζητείται να διαπιστωθεί η προβαλλόμενη έλλειψη νομιμότητας ή το αβάσιμο της οικείας πράξης (απόφαση της 12ης Σεπτεμβρίου 2019, TestBioTech κ.λπ. κατά Επιτροπής, C‑82/17 P, EU:C:2019:719, σκέψη 38).
383    Εν προκειμένω, διαπιστώνεται ότι η προσβαλλόμενη απόφαση, προκειμένου να δώσει απάντηση στην αίτηση εσωτερικής επανεξέτασης, διαρθρώνεται σε τέσσερα τμήματα. Το τμήμα 1 αφορά τη διαδικασία έγκρισης του ΣΣΚΓΠ, το τμήμα 2 αφορά την «Αξιολόγηση του παραδεκτού της αίτησης εσωτερικής επανεξέτασης», το τμήμα 3 αφορά το «Νομικό και κανονιστικό πλαίσιο της ΚΓΠ για την εξέταση της εκτελεστικής απόφασης της Επιτροπής που εκδόθηκε δυνάμει του άρθρου 118, παράγραφος 4, του κανονισμού 2021/2115» και το τμήμα 4 αφορά την «Αξιολόγηση των λόγων που δικαιολογούν την εσωτερική επανεξέταση της εκτελεστικής απόφασης της Επιτροπής για την έγκριση του στρατηγικού σχεδίου της Γαλλίας για την ΚΓΠ».
384    Επομένως, μολονότι η προσβαλλόμενη απόφαση απαντά στους λόγους επανεξέτασης που προβλήθηκαν βάσει δομής διαρθρωμένης σε τέσσερα τμήματα
η οποία ακολουθεί τη δομή της αιτήσεως επανεξέτασης, εντούτοις η προσβαλλόμενη απόφαση δεν μπορεί να διαχωριστεί. Συγκεκριμένα, όπως προκύπτει ιδίως από τις σκέψεις 103 και 138 ανωτέρω, σύμφωνα με τη λογική του ελέγχου που ανατίθεται στην Επιτροπή με τις διατάξεις του κανονισμού 2021/2115 στο πλαίσιο της διαδικασίας έγκρισης ενός ΣΣΚΓΠ, η Επιτροπή δεν προέβη σε αυτοτελή ανάλυση κάθε λόγου, αλλά σε συνολική εξέταση του γαλλικού ΣΣΚΓΠ σε σχέση με τους οικείους λόγους επανεξέτασης. Εξ αυτού προκύπτει αλληλεξάρτηση μεταξύ των τεσσάρων τμημάτων της προσβαλλόμενης απόφασης. Ως εκ τούτου, δεν είναι δυνατόν να αποσπασθεί το τμήμα της προσβαλλόμενης απόφασης που ενέχει πρόδηλο σφάλμα εκτιμήσεως από τα λοιπά τμήματά της, λόγω της λογικής του ελέγχου της Επιτροπής, ούτε και να συναχθούν εξ αυτού συνέπειες για την έκβαση της αιτήσεως εσωτερικής επανεξέτασης. Επιπροσθέτως, ούτε το διατακτικό της προσβαλλόμενης απόφασης φαίνεται να μπορεί να διαχωρισθεί, στο μέτρο που η Επιτροπή καταλήγει στο συμπέρασμα ότι η αίτηση εσωτερικής επανεξέτασης είναι αβάσιμη, λαμβανομένης υπόψη της αξιολόγησης του συνόλου των προβληθέντων λόγων επανεξέτασης.
385    Κατά συνέπεια, η προσφυγή πρέπει να γίνει δεκτή και η προσβαλλόμενη απόφαση πρέπει να ακυρωθεί στο σύνολό της.
[παραλειπόμενα]
Για τους λόγους αυτούς,
ΤΟ ΓΕΝΙΚΟ ΔΙΚΑΣΤΗΡΙΟ (ένατο πενταμελές τμήμα)
αποφασίζει:
1)      Ακυρώνει την απόφαση της Ευρωπαϊκής Επιτροπής, της 5ης Μαΐου 2023, με την οποία απορρίφθηκε η αίτηση των ClientEarth και Collectif Nourrir για εσωτερική επανεξέταση της εκτελεστικής απόφασης C(2022) 6012 final της Επιτροπής, της 31ης Αυγούστου 2022, σχετικά με την έγκριση του στρατηγικού σχεδίου της Γαλλίας για την ΚΓΠ 2023‑2027 με σκοπό τη λήψη στήριξης από την Ένωση χρηματοδοτούμενης από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης.
2)      Η Επιτροπή φέρει τα δικαστικά έξοδά της καθώς και τα έξοδα της ClientEarth και της Collectif Nourrir.
3)      Η Γαλλική Δημοκρατία φέρει τα δικαστικά έξοδά της.
Truchot
Kanninen
Sampol Pucurull
Perišin
Meyer
Δημοσιεύθηκε σε δημόσια συνεδρίαση στο Λουξεμβούργο στις 29 Οκτωβρίου 2025.
(υπογραφές)
*      Γλώσσα διαδικασίας: η γαλλική.
1      Παρατίθενται μόνον οι σκέψεις της παρούσας αποφάσεως των οποίων η δημοσίευση κρίνεται σκόπιμη από το Γενικό Δικαστήριο.